title: Nikolai Virta

text: Nikolai Karelski syntyi maalaispapin perheeseen. Bolševikit teloittivat hänen isänsä Antonovin kapinan aikana vuonna 1921. Nikolai työskenteli sanomalehtien toimittajana ja alkoi vähitellen julkaista kertomuksia ja näytelmiä. Kirjailijanimekseen hän omaksui karjalaisista esi-isistään muistuttavan "Virran". Antonovin kapinasta kertova ensimmäinen romaani "Odinotšestvo" (”Yksinäisyys”, 1935) sai Stalin-palkinnon vuonna 1941. Suomen talvisodan ja toisen maailmansodan aikana Virta toimi sotakirjeenvaihtajana. Sodan jälkeen Stalin-palkinnon saivat myös näytelmät "Hleb naš nasuštšnyi" (”Jokapäiväinen leipämme”, 1947) ja "Zagovor obretšonnyh" (”Tuhoon tuomittujen salaliitto”, 1948) sekä elokuvan "Stalingradskaja bitva" ("Stalingradin päiviä ja öitä", toinen osa "Stalingradin taistelu 2", 1949) käsikirjoitus. Virta erotettiin Neuvostoliiton kirjailijaliitosta väärinkäytösten takia vuonna 1954, mutta hänet hyväksyttiin pian jälleen liiton jäseneksi. Hänen kirjailijanuransa jatkui 1970-luvulle saakka.


title: Nikolai Virta

text: Virran lyhytaikainen suosio selittyy sopeutumisella Stalinin ajan propagandaan. Myöhemmin häntä pidettiin esimerkkinä ristiriidattomuuden teorian soveltamisesta.


title: Simonsuuri

text: Simonsuuri on muun muassa seuraavien suomalaisten sukunimi:


Pesäpallon naisten Mestaruussarjan kausi 1984. Naisten Suomen mestaruus matkasi Tampereelle ja Roihuvuoressa juhlittiin cup-mestaruutta.


title: Pesäpallon naisten Mestaruussarjan kausi 1984

text: Naiset pelasivat Mestaruussarjan 10 joukkueen 2-kertaisena sarjana, jonka perusteella jaettiin suoraan lopulliset sijoitukset.


text: Nurmo ja Imatra putosivat. Sarjaan nousivat Riihimäen Pallonlyöjät ja Viinijärven Urheilijat.


text: Mansen PP: Eeva-Liisa Tilkanen, Katariina Poutiainen, Irma Mäenpää, Päivi Halmesvirta, Kristiina Haraholma, Riitta Lehvä, Terhi Lehvä, Sari Juvakka, Eeva Ruponen, Marita Karhunen, Ulla Tuominen, Minna Luotonen, Leena Alanko. Pelinjohtaja ja valmentaja Pertti Matara.


title: Marja Simonsuuri-Sorsa

text: Marja Inkeri Simonsuuri-Sorsa (28. elokuuta 1939 Helsinki – 22. lokakuuta 2018 Espoo) oli suomalainen perinnöllisyystieteilijä ja professori. Hän oli Helsingin yliopiston perinnöllisyystieteen dosentti vuodesta 1970, Työterveyslaitoksen laboratoriopäällikkö vuodesta 1980, myöhemmin tutkimusprofessori sekä Suomen Akatemian tutkijaprofessori vuodesta 1983 sekä opetusministeriön koulutus- ja tiedeosaston johtaja 1997–2002. Hän tutki kemikaalien myrkyllistä vaikutusta perimään, mutageneesin ja karsinogeneesin keskinäisiä yhteyksiä sekä perimämyrkyllisille aineille altumisen seurantamenetelmiä ja varhaisia vaikutuksia.


title: Marja Simonsuuri-Sorsa

text: Simonsuuri-Sorsa sai vuonna 2010 Collegium Ramazzini -palkinnon tunnustuksena työstään perimävaurioiden tutkimuksessa työ- ja ympäristöterveyden sekä kansanterveyden alalla.


title: Marja Simonsuuri-Sorsa

text: Hänen puolisonsa oli professori Veikko Sorsa.


title: Jänisjärvi (Kihniö)

text: Jänisjärvi on Pirkanmaalla Kihniössä Mäkikylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Jänisjärvi on osa Nerkoonjärven valuma-aluetta.


title: Jänisjärvi (Kihniö)

text: Järven pituus on 450 metriä, leveys 150 metriä ja sen pinta-ala on 3,9 hehtaaria. Se sijaitsee metsämaastossa Jänisnevan ja Välivuoren välissä. Rannat ovat suomaata lukuun ottamatta kahta pientä rantaosuutta. Järveen laskee vajaa kymmenen suo-ojaa ja laskuoja on kaivettu alkamaan järven luoteispäästä. Laskuoja on 900 metriä pitkä ja se laskee Nerkoonjärven etelärantaan Korpiniemen viereisen lahdenpohjukkaan. Rantaviivan pituus on 1,0 kilometriä ja sen rannalle on rakennettu yksi loma-asunto. Sille johtaa tie, jolle pääsee yhdystieltä 13359. Käytöstä poistettu Aitonevan rata ohittaa järven pohjoisrantaa myöten.


title: Yesterin linna

text: Yesterin linna on keskiaikaisen linnan raunio Giffordissa Skotlannissa, joka on valmistunut viimeistään vuonna 1267. Giffardien suvun mieslinja sammui vuonna 1357 ja linna päätyi avioliiton kautta Hayn suvulle.


title: Yesterin linna

text: Linnan pohjoispuolella on edelleen pystyssä kurtiinimuuria. Länsipuolelta johtavat portaat maanalaiseen kammioon, joka tunnetaan nimellä "Goblin Ha'". Linnaa purettiin 1600-luvun alussa, jotta saataisiin rakennuskiveä uutta tornitaloa varten. Se on nykyisin kasvillisuuden peitossa.


title: Pohjoinen alue (Eritrea)

text: Pohjoinen alue eli Anseban alue (Zoba 'Anseba) on yksi kuudesta Eritrean vuonna 1996 voimaan tulleen aluejaon ylimmän tason hallintoalueista. Pohjoisen alueen hallintokeskus on Keren (75 000 as., arvio).


title: Pohjoinen alue (Eritrea)

text: Anseban pinta-ala on 23 200 neliökilometriä.


title: Pohjoinen alue (Eritrea)

text: Pohjoinen alue jakautuu aluehallinnon toisella tasolla 11 alialueeseen (Nus-Zoba) seuraavasti:


title: Seidokaikan

text: Seidokaikan () on japanilaisen Kazuyoshi Ishiin vuonna 1980 perustama karaten tyylisuunta.


title: Seidokaikan

text: Ishii aloitti harjoittelemaan Kyokushinia Hideyuki Ashiharan opissa 1969. Sittemmin Ishii lopetti Kyokushinin harjoittelun ja seurasi Ashiharaa harjoittelemaan tämän uutta tyylisuuntaa vuonna 1980. Vain muutaman kuukauden harjoittelun jälkeen Ishii lopetti harjoittelemisen ja perusti oman tyylisuuntansa Seidokaikanin. Tyyli pohjautuu pitkälti Kyokushiniin ja hieman Ashiharaan, jonka lisäksi lajin kilpamuodossa sallitaan vastustajaan tarttuminen. Vuonna 1993 Ishii perusti myös K-1 potkunyrkkeily kilpajärjestön.


title: Fiat Tipo

text: Fiat Tipo viittaa seuraaviin Fiat-malleihin:


title: Xilingol

text: Xilingol (, ) on liitto (alueyksikkö prefektuuritasolla) Kiinan Sisä-Mongoliassa. Liiton pinta-ala on 201 493 neliökilometriä ja väkiluku 1,03 miljoonaa (2010). Liiton hallintokeskus sijaitsee Xilinhotin piirikuntatason kaupungissa.


title: Xilingol

text: Xilingol rajoittuu pohjoisessa Mongoliaan. Naapurit sen etelän puolella lännestä itään ovat Ulanqabin, Zhangjiakoun, Chengden, Chifengin, ja Tongliaon prefektuuritason kaupungit, sekä Hingganin liitto.Piirikuntatasolla Xilingol jaetaan 12 osaan seuraavasti (numerointi kuten oheisessa kuvassa):


title: Bad Magic

text: Bad Magic on Motörheadin järjestyksessään 22. studioalbumi, joka julkaistiin 28. elokuuta 2015. Albumi jäi yhtyeen viimeiseksi, sillä se lopetti toimintansa laulaja-basisti Lemmy Kilmisterin kuoltua yllättäen joulukuussa 2015.


title: Bad Magic

text: Albumi nousi Suomessa julkaisuviikollaan virallisen albumilistan sijalle 1. Yhdysvalloissa albumi kipusi Billboard 200 -listan sijalle 35.


title: Brittiläinen Pohjois-Amerikka

text: Brittiläinen Pohjois-Amerikka () oli 1700- ja 1800-luvuilla käytetty nimitys Britannian hallitsemille alueille Pohjois-Amerikan mantereella. Alueet muodostavat nykyisen Kanadan sekä osia nykyisistä Yhdysvalloista. Nimitys oli yleisessä käytössä Yhdysvaltain vapaussodan jälkeen vuodesta 1783 vuoteen 1867 asti, jolloin Kanadan dominio muodostettiin.


title: Aftershock (Motörheadin albumi)

text: Aftershock on Motörheadin järjestyksessään 21. studioalbumi. Se julkaistiin 21. lokakuuta 2013 levymerkillä UDR. Albumi nousi Suomen virallisen listan sijalle 5.


title: Luettelo Pokémon-lajeista (701–721)

text: Pokémon-tuotesarjassa on 802 erilaista kuvitteellista Pokémon-lajia. Pokémon-kouluttajat pyydystävät lajeja Poké-palloihin, ja käyttävät niitä yleensä taisteluissa toisten kouluttajien Pokémoneja vastaan. Pokémon-evoluution myötä lajit voivat kehittyä ja muuttua vahvemmiksi lajeiksi.


title: Luettelo Pokémon-lajeista (701–721)

text: Tässä luettelossa on listattuna "Pokémon"-pelisarjan kuudennen sukupolven 22 viimeistä Pokémon-lajia siinä järjestyksessä missä ne esitellään sarjan Pokédex-tietokannassa.


title: Luettelo Pokémon-lajeista (701–721)

text:
Hawlucha on taistelu- ja lentotyypin Pokémon.
Animessa Ash nappaa Hawluchan jaksossa "Metsän suojelija!".


title: Luettelo Pokémon-lajeista (701–721)

text:
Dedenne on sähkö- ja keijutyypin Pokémon.
Se muistuttaa hamsteria. Dedennet kätkevät marjoja poskipusseihinsa ja niiden erikoiskyky "Cheek Pouch" mahdollistaa sen, että syödyn marjan jälkeen osumapisteiden ("HP") korjaus tapahtuu.


title: Luettelo Pokémon-lajeista (701–721)

text: Animessa Ashiä ja kumppaneita seurasi jonkin aikaa Dedenne. Bonnie halusi siitä itselleen lemmikin ja Clemont onnistui nappaamaan sen. Virallisesti Dedenne on Clemontin Pokemon.


title: Luettelo Pokémon-lajeista (701–721)

text: Carbink on kivi- ja keijutyypin Pokémon.


title: Luettelo Pokémon-lajeista (701–721)

text:
Goomy on lohikäärmetyypin Pokémon.
Se on lohikäärmetyypeistä kaikkein heikoin. Goomy muistutta jonkin verran etanaa ja sitä löytääkin kosteilta alueilta.


title: Luettelo Pokémon-lajeista (701–721)

text:
Sliggoo on lohikäärmetyypin Pokémon.
Se on Goomyn seuraava muoto. Sliggoo ei näe silmillään, joten se käyttää tuntosarviaan ympäristön tunnistamiseen. Sliggoo kehittyy Goodraksi vain jos sataa.


title: Luettelo Pokémon-lajeista (701–721)

text: Goodra on lohikäärmetyypin Pokémon. Se on Goomyn viimeinen muoto. Goodra on hyvin lempeä.


title: Luettelo Pokémon-lajeista (701–721)

text:
Klefki ("japaniksi クレッフィ, Cleffy") on kuudennen sukupolven teräs- ja keijutyypin avainketjua muistuttava Pokémon.
Sen voi napata Pokémon X:ssä ja Y:ssä "Routeilta" 15 ja 16, "Lost Hotelista" ja "Friend Safarilta" ja Pokémon Omega Rubyssa ja Alpha Sapphiressa sen voi saada "Routelta" 113.


title: Luettelo Pokémon-lajeista (701–721)

text: Klefki-nimi tulee todennäköisesti seuraavista sanoista:


title: Luettelo Pokémon-lajeista (701–721)

text: Phantump ("japaniksi ボクレー, Bokuree") on kuudennen sukupolven kummitus- ja ruohotyypin Pokémon, joka kehittyy Trevenantiksi, kun se vaihdetaan.


title: Luettelo Pokémon-lajeista (701–721)

text: Trevenant "(japaniksi オーロット, Oorotto") on kuudennen sukupolven kummitus- ja ruohotyypin Pokémon, joka kehittyy Phantumpista.


title: Luettelo Pokémon-lajeista (701–721)

text: Pumpkaboo on kummitus- ja ruohotyypin Pokémon. Siitä on neljä eri kokoista varianttia: Pieni, keskikokoinen, suuri ja super.


title: Luettelo Pokémon-lajeista (701–721)

text: Gourgeist on kummitus- ja ruohotyypin Pokémon.


title: Luettelo Pokémon-lajeista (701–721)

text: Bergmite (" japaniksi カチコール, Kachikôru") on jäätyypin Pokémon, joka kehittyy Avaluggiksi tasolla 37.


title: Luettelo Pokémon-lajeista (701–721)

text: Avalugg (" japaniksi クレベース, Crebase") on jäätyypin Pokémon, joka kehittyy Bergmitesta.


title: Luettelo Pokémon-lajeista (701–721)

text: Noibat on lento- ja lohikäärmetyypin Pokémon.


title: Luettelo Pokémon-lajeista (701–721)

text: Noivern on lento- ja lohikäärmetyypin Pokémon.


title: Luettelo Pokémon-lajeista (701–721)

text: Xerneas on yksi Kalos-alueen legendaarisista Pokémoneista ja keijutyypin Pokémon. Se muistuttaa sekä puuta ja kaurista. Xerneas kykeneekin muuttumaan puuksi ja antamaan muille Pokémoneille elinvoimaa. Xerneasin pupillit ovat ristin muotoiset.


title: Luettelo Pokémon-lajeista (701–721)

text:
Yveltal on pimeys- ja lentotyypin legendaarinen Pokémon Kalos-alueella.
Se on varsin pelätty Pokémon Kalos-alueella. Yveltal muistuttaa petolintua ja on lentäessään Y-kirjaimen muotoinen. Kerrotaan, että Yvetal imee Pokémoneista elinvoimaa muuttuakseen koteloksi, mistä se syntyy uudestaan.


title: Luettelo Pokémon-lajeista (701–721)

text: Zygarde on lohikäärme- ja maatyypin legendaarinen Pokémon. Sillä on erilaisia muotoja; usein se on suuri käärmettä muistuttava Pokémon, joka on viralliselta nimeltään "Zygarde 50% form". Muita ovat Zygarde "Cell, Core, 10% form" ja "Complete form". Zygarde näyttää todellisen hahmonsa, kun ekosysteemi on vaarassa. Se pitää silmällä niitä, jotka vahingoittavat luonnon tasapainoa..


title: Luettelo Pokémon-lajeista (701–721)

text: Diancie on kivi- ja keijutyypin Pokémon. Se pystyy mega-kehittymään.


title: Luettelo Pokémon-lajeista (701–721)

text: Hoopa on meedio- ja kummitustyypin kuudennen sukupolven Pokémon.


title: Luettelo Pokémon-lajeista (701–721)

text:
Volcanion on tuli- ja vesityypin Pokémon. Sen olemassaoloa ei virallisesti tiedostettu ennen sen julkistusta joulukuussa 2015.
Volcanion elää vuorilla ja sen vesitykkien vedenpaine on niin suuri, että se murskaa kiviäkin.


title: Gash-Barka

text: Gash Barkan alue (Zoba Gash Barka) on yksi Eritrean kuudesta aluehallinnon ylimmän tason alueista. Sen hallintokeskuksena Barentun kaupunki (16 200 as., arvio).


title: Gash-Barka

text: Alueen pinta-ala on 33 200 neliökilometriä.


title: Gash-Barka

text: Gash Barkan alue jakautuu 14 alialueeseen seuraavasti:


title: Mathias Seger

text: Mathias Seger (s. 17. joulukuuta 1977 Flawil, Sveitsi) on sveitsiläinen jääkiekkopuolustaja, joka pelaa kotimaassaan National League A -joukkue ZSC Lionsissa. Hän toimii joukkueen kapteenina. Seger on kaikkien aikojen eniten miesten A-sarjan MM-kilpailuja pelannut jääkiekkoilija, kun hän on pelannut 16 turnausta. Seger on lisäksi pelannut neljät olympiakisat. Hän on toiminut viisissä miesten arvokisoissa Sveitsin kapteenina.


title: Mathias Seger

text: Seger aloitti jääkiekkoilun 5-vuotiaana EHC Uzwilissä. Hän debytoi seuran miesten joukkueessa Sveitsin kolmanneksi korkeimmalla sarjatasolla 1. Ligassa kaudella 1995–1996. Kaudeksi 1996–1997 Seger siirtyi SC Rapperswil-Jonaan, jossa hän pelasi tulokaskautensa Sveitsin pääsarja Nationalliga A:ssa tehden 45 runkosarja- ja kolmessa playoff-ottelussa yhden syöttöpisteen. Kaudella 1998–1999 Seger oli joukkueen tehokkain puolustaja tehoilla 6+9=15. Hänet valittiin kauden päätteeksi NLA:n parhaaksi puolustajaksi.


title: Mathias Seger

text: Kaudeksi 1999–2000 Seger siirtyi ZSC Lionsiin. Hän voitti kauden päätteeksi Sveitsin-mestaruuden, kuten myös seuraavan kauden 2000–2001 päätteeksi. Kaudella 2003–2004 Seger nousi ZSC:n varakapteeniksi. Kaudella 2005–2006 hän oli joukkueen tehokkain puolustaja tehoilla 8+19=27, joilla Seger jakoi NLA:n puolustajien pistepörssin kuudennen sijan Rapperswil-Jonan Marko Tuulolan kanssa. Kaudella 2006–2007 hän nousi ZSC:n kapteeniksi. Kaudella 2007–2008 Seger oli joukkueen tehokkain puolustaja tehoilla 14+13=27, joilla hän jakoi NLA:n puolustajien maalipörssin toisen sijan joukkuetoverinsa Beat Forsterin kanssa ja puolustajien pistepörssin kahdeksannen sijan kolmen muun pelaajan kanssa. Seger voitti kauden päätteeksi Sveitsin-mestaruuden.


title: Mathias Seger

text: Kaudella 2008–2009 Seger edusti ZSC:tä myös Mestarien liigassa, jossa hän voitti puolustajien piste- ja maalipörssin tehoilla 4+1=5. Seger johdatti joukkueen mestaruuteen ja kaudella 2009–2010 Victoria Cupin voittoon ZSC:n voitettua NHL-joukkue Chicago Blackhawksin lukemin 2–1. NLA:ssa hän teki kauden aikana yhden kauden piste-ennätyksensä tehoilla 8+43=51, joilla hän oli joukkueen paras syöttäjä ja toiseksi paras pistemies Patrik Bärtschin jälkeen. Koko liigan syöttöpörssissä Segerin edellä oli vain HC Luganon Randy Robitaille. Hän sijoittui pistepörssissä kahdeksanneksi ja voitti puolustajien pistepörssin. Media valitsi Segerin NLA:n parhaaksi puolustajaksi, tähdistökentälliseen sekä sveitsiläistähdistöön. Kaudella 2011–2012 hän jakoi liigan puolustajien pistepörssin yhdeksännen sijan Rapperswil-Jonan Derrick Walserin ja SC Bernin Philippe Furrerin kanssa. Seger voitti kauden päätteeksi Sveitsin-mestaruuden. Hänet valittiin Swiss Golden Player Awardissa NLA:n parhaaksi puolustajaksi.


title: Mathias Seger

text: Seger sijoittui kaudella 2012–2013 NLA:n puolustajien pistepörssissä toiseksi edellään vain HC Ambrì-Piottan Maxim Noreau. Hän voitti ZSC:n sisäisen syöttöpörssin sekä tilaston lukemalla +23, kuten myös kevään 2013 pudotuspeleissä lukemalla +7. Media valitsi Segerin NLA:n tähdistökentälliseen ja hän voitti myös liigan suosituimman pelaajan palkinnon. Kauden 2013–2014 Seger voitti Sveitsin-mestaruuden. Media valitsi hänet NLA:n tähdistökentälliseen ja Seger valittiin Swiss Golden Player Awardissa liigan parhaaksi puolustajaksi. Kaudella 2014–2015 hän toimi helmi-maaliskuussa noin puolentoista kuukauden ajan ZSC:n apuvalmentajana loukkaantumisensa aikana.


title: Mathias Seger

text: Seger edusti Sveitsiä Salt Lake Cityn olympiakisoissa 2002, Torinon olympiakisoissa 2006, Vancouverin olympiakisoissa 2010 ja Sotšin olympiakisoissa 2014 sekä Torinon olympialaisten karsinnoissa. Vancouverin olympialaisissa hän toimi joukkueensa varakapteenina ja voitti Sveitsin sisäisen tehotilaston lukemalla +3. Sotšissa hän toimi joukkueen kapteenina.


title: Mathias Seger

text: Seger pelasi myös ennätykselliset 16 kertaa MM-kilpailuissa vuosina 1998, 1999, 2000, 2001, 2002, 2003, 2004, 2005, 2006, 2008, 2009, 2010, 2011, 2012, 2013 ja 2014. Näin ollen hän ei pelannut välillä ainoastaan vuoden 2007 turnauksessa. 16. turnauksessaan vuonna 2014 Seger nousi Suomen Petteri Nummelinin ohi kaikkien aikojen eniten A-sarjan MM-kilpailuja pelanneeksi pelaajaksi.


title: Mathias Seger

text: Seger toimi MM-kilpailuissa Sveitsin kapteenina vuosina 2010, 2011, 2013 ja 2014, joista vuoden 2013 turnauksessa hän johdatti joukkueensa hopeaan sekä ensimmäiseen MM-mitaliin vuoden 1953 jälkeen. Seger palkittiin Sveitsin top-3-pelaajana vuosina 2010 ja 2013. Vuosina 2001 (+3), 2009 (+2) ja 2013 (+8) hän ylsi joukkueen sisäisen tehotilaston jaettuun kärkisijaan. Seger teki A-maajoukkuedebyyttinsä vuonna 1997.


title: Mathias Seger

text: Seger pelasi myös alle 20-vuotiaiden MM-kilpailuissa vuosina 1996 ja 1997, joista jälkimmäisessä turnauksessa hän toimi Sveitsin kapteenina. Seger pelasi myös alle 18-vuotiaiden EM-kilpailuissa vuonna 1995.


title: Mathias Seger

text: Segerin isä Theodor toimii EHC Uzwilin apuvalmentajana Sveitsin 2. Ligassa.


title: Koripallon naisten Euroopan-mestaruuskilpailut 2015

text: Vuoden 2015 koripallon naisten Euroopan-mestaruuskilpailut pelattiin Unkarissa ja Romaniassa 11.–28. kesäkuuta. 35. kertaa järjestettyyn EM-lopputurnaukseen osallistui 20 maata. Mestaruuden voitti historian ensimmäisen EM-mitalinsa ottanut Serbia, joka voitti loppuottelussa Ranskan 76–68. Pronssiottelussa Espanja voitti Valko-Venäjän 58–74. Turnauksen arvokkain pelaaja oli Serbian Ana Dabović ja korikuningatar Espanjan Alba Torrens.


text: Vuoden 2015 EM-kilpailut toimivat myös karsintaturnauksena Rio de Janeiron kesäolympialaisiin 2016. Mestari-Serbia saavutti suoran olympiapaikan, ja sijoille 2–5 yltäneet Ranska, Espanja, Valko-Venäjä ja Turkki saivat paikat jatkokarsintaan.


text: Lähde:


title: Eteläinen alue (Eritrea)

text: Eteläinen alue (Zoba Debub) on yksi Eritrean kuudesta aluehallinnon ylimmän tason alueista. Sen hallintokeskus on 1 980 metriä merenpinnan yläpuolella sijaitseva Mendefera (aiemmalta nimeltään "Adi Ugri"; 65 000 as., arvio).


title: Eteläinen alue (Eritrea)

text: Debubin alueen pinta-ala on 8 000 neliökilometriä.


title: Eteläinen alue (Eritrea)

text: Eteläinen alue jakautuu aluehallinnon toisella tasolla seuraaviin 12 alialueisiin:


title: Uhka kampuksella

text: Uhka kampuksella ("The Hunting Ground") on yhdysvaltalainen dokumenttielokuva vuodelta 2015. Elokuva käsittelee seksuaalista hyväksikäyttöä amerikkalaisilla yliopistokampuksilla.


title: Uhka kampuksella

text: Elokuvassa kuullaan Lady Gagan elokuvaa varten tekemä kappale ”Til It Happens to You”, joka oli ehdolla Grammy-palkinnon saajaksi parhaana visuaaliseen mediaan tehtynä lauluna. Kappale kilpaili myös parhaan laulun Oscar-palkinnosta. Elokuva itse oli kilpailemassa parhaan dokumentin Oscar-palkinnosta, sillä se oli mukana 15:n elokuvan listalla, jolta julkistettiin lopulta viisi virallista Oscar-ehdokasta. Elokuva ei kuitenkaan päässyt viiden parhaan joukkoon.


title: Uhka kampuksella

text: Elokuva esitettiin ensimmäisen kerran Sundancen elokuvajuhlilla 23. helmikuuta 2015 ja televisiossa amerikkalaisella CNN:llä 22. marraskuuta 2015. Kilpaurheilija Jameis Winston yritti estää dokumentin televisioesittämisen, koska dokumentissa väitetään hänen syyllistyneen seksuaalirikokseen opiskeluaikanaan. Suomessa Yle TV1 esitti dokumentin 4. tammikuuta 2016.


title: Uhka kampuksella

text: Dokumentti esittelee useita tapauksia yhdysvaltalaisilta yliopistokampuksilta, joissa uhrit ovat kertoneet kohtaamastaan seksuaalisesta häirinnästä ja jopa raiskauksista, mutta oppilaitoksen henkilökunta ei ole puuttunut asiaan tarvittavalla vakavuudella. Elokuvassa esitetään, että menettelyn taustalla on korkeakoulujen halu suojella julkisuuskuvaansa ja saada uusia opiskelijoita varmistaakseen rahoituksensa. Dokumentissa käsitellään useita yhdysvaltalaisia yliopistoja, kuten Harvardia, Stanfordia, UNC:ta ja Notre Damea.


title: Uhka kampuksella

text: Dokumentin pääosissa ovat kaksi UNC:n Pohjois-Carolinan entistä opiskelijaa, Andrea Pino ja Annie E. Clark. He nostavat kanteen entistä oppilaitostaan vastaan, koska katsovat sen rikkoneen sukupuolten tasa-arvoa koskevaa lakia seksuaalisen hyväksikäyttäjän saadessa jäädä kampukselle syyllisyyden toteamisen jälkeen.


title: Uhka kampuksella

text: Elokuva on saanut hyviä arvosteluja Yhdysvalloissa. Rotten Tomatoes -elokuvasivuston mukaan 93 prosenttia kriitikoista pitää elokuvaa onnistuneena. Toisaalta elokuvaa on myös kritisoitu ja siinä kerrottu esiintyvän virheitä. Elokuvassa esimerkiksi väitetään, että 20 % amerikkalaisista korkeakouluopiskelijoista kokee seksuaalista väkivaltaa oppilaitoksessaan. Jo ennen dokumentin julkaisua laajasti yhdysvaltalaismediassa esillä ollut luku perustuu kuitenkin tutkimukseen vuodelta 2007, joka toteutettiin vain kahdessa oppilaitoksessa ja jonka tulokset eivät ole yleistettävissä. Yhdysvaltain oikeusministeriön mukaan oikea luku näyttäisi olevan noin kaksi prosenttia (yhden suhde 53:een).


title: Keskinen alue (Eritrea)

text: Keskinen alue (Zoba Maekel) on yksi Eritrean kuudesta aluehallinnon ylimmän tason alueista. Sen keskuksena Eritrean pääkaupunki Asmara (775 000, 2014).


title: Keskinen alue (Eritrea)

text: Alueen pinta-ala on 1 300 neliökilometriä.


title: Keskinen alue (Eritrea)

text: Keskinen alue jakautuu neljään alialueeseen seuraavasti:


title: Jääpallon Suomen Cup 2015–2016

text: Jääpallon Suomen Cup-mestaruus 2015–2016 ratkaistiin seitsemän joukkueen voimin. Alkuottelut pelattiin kahdessa lohkossa, joista kummastakin voittajat selvisivät suoraan loppuotteluun. Loppuotteluun selvisivät Botnia ja Jyväskylän Palloseura.


title: Jääpallon Suomen Cup 2015–2016

text: Kallion tekojäällä 9. tammikuuta 2016.


title: Jääpallon Suomen Cup 2013–2014

text: Jääpallon Suomen Cup-mestaruus 2013–2014 ratkaistiin kahdeksan joukkueen voimin. Kolmipäiväinen turnaus pelattiin Varkaudessa, Kämärin kentällä. Alkuottelut pelattiin kahdessa lohkossa, jonka jälkeen pelattiin sijoitusottelut lohkoissa samoille sijoille päätyneiden kesken. Loppuotteluun selvisivät Jyväskylän Palloseura ja Mikkelin Kampparit.


title: Taksi (televisio-ohjelma)

text: Taksi on suomalainen tositelevisio-ohjelma, jossa seurataan jokaisessa jaksossa kahdeksan tavallisen taksikuskin kyydittämiä asiakkaita viikonloppuöisin. Taksikuskeina toimii Eva, Pieti, Kassu, Jande, Joonas, Teppo, Mummi ja Santeri. Ohjelman kertojana toimii Salatut elämät -sarjasta tuttu näyttelijä Jarmo Koski. Ensimmäinen jakso esitettiin Jim-kanavalla 17. syyskuuta 2012, ja asiakkaana nähtiin strippari Irina Tundra.


title: Taksi (televisio-ohjelma)

text: Taksi Telsuoppaassa


title: Jeremias Gotthelf

text: Jeremias Gotthelf () oli sveitsiläinen kirjailija ja pastori Albert Bitziusin käyttämä salanimi.


title: Jeremias Gotthelf

text: Pastori Sigmund Bitziuksen ja Elisabeth Bitzius-Kohlerin perheeseen syntyi poika Albert 1797 Murtenissa. Isä toimi maalaiskylässä Utzenstorfissa. Täällä Albert tutustui talonpoikaismaailmaan. Isä opetti Albertia aluksi itse.


title: Jeremias Gotthelf

text: Vuodesta 1812 Albert opiskeli Literarschulessa Bernissä ja muutti 1814 valmistavaan koulutukseen teologisessa korkeakoulussa. Opinnoistaan hän kirjoitti: Täällä opiskelin kolme vuotta, luin antiikin kieliä, matematiikkaa ja filosofiaa. Äidilleni sanottiin kerran: "Sanokaa pojallenne, että hänen pitäisi oppia kirjoittamaan kauniimmin, nyt hän kirjoittaa kuin emakko.”


title: Jeremias Gotthelf

text: Vuonna 1817 hän aloitti teologiset opinnot Bernissä, missä hän valmistui 1820. Oltuaan viransijaisena isänsä kanssa työssä Utzenstorfissa hän jatkoi opintojaan 1821 Göttingenissä vuoden. Myöhemmin opintomatkallaan hän vieraili Rügenin saarella, Berliinissä, Weimarissa, Leipzigissa, Dresdenissä ja Münchenissä.


title: Jeremias Gotthelf

text: Keväällä 1822 Albert Bitzius palasi Utzenstorfiin. Isänsä kuollessa 1824 hän oli viransijaisena Herzogenbuchseessa. Vuonna 1829 hän tuli kirkkoherran apulaiseksi Bernin Pyhän Hengen kirkkoon. 1831 hänestä tuli Lützelflühin seurakunnan kirkkoherra.


title: Jeremias Gotthelf

text: Vuonna 1833 hän avioitui Wynigenistä olevan Henriette Zeenderin (1805-1872) kanssa. Perheeseen syntyi kolme lasta: Henriette (1834-1890), Albert (1835-1882) ja Cecile (1837-1914). Pojasta tuli myös pastori ja hän monilla aloilla jatkoi isänsä sosiaalisia uudistuksia Bernin kantonissa.


title: Jeremias Gotthelf

text: 1835 Bitzius valittiin tarkastajaksi Lützelflühin, Ruegsaun, Haslen ja Oberburgin kouluihin. Kymmenen vuoden jälkeen hänet erotettiin tehtävästä, koska hänelle tuli poliittisia erimielisyyksiä hallituksen kanssa.


title: Jeremias Gotthelf

text: Vuonna 1835 hän oli keskeinen henkilö perustettaessa koulua köyhiä lapsia varten Trachselwaldissa. Poliittinen toiminta evättiin häneltä, koska hän hoiti seurakuntaa. Kirjoituksissaan hän kritisoi hallitsevia Bernin perheitä, koska nämä hänen mukaansa liian vähän osallistuivat kaikkein heikoimmassa asemassa olevien auttamiseen.


title: Jeremias Gotthelf

text: Vuodesta 1828, ja varsinkin vuoden 1831 jälkeen Gotthelf toimi journalistina. Kuolemaansa asti, hän kirjoitti noin 150 enimmäkseen merkitsemätöntä sanomalehtiartikkelia, joissa hän käsitteli poliittisia, taloudellisia ja sosiaalisia kysymyksiä.


title: Jeremias Gotthelf

text: 1836 alkoi Gotthelfin kirjailijaura. Hänen ensimmäinen romaani oli Der Bauern-Spiegel (Talonpojat-peili). Hän oli aktiivinen kirjoittaja ja väsymätön julkaisemaan romaaneja, nykyaikaisia ja historiallisia novelleja sekä esseitä.


title: Jeremias Gotthelf

text: Merkittävän osan kirjallisten teosten levittämisestä Pohjois-Saksan maissa toimitti Julius Springer. Springer suositteli, että Gotthelf käyttäisi säästeliäästi paikallista Sveitsin murretta. Ensimmäinen kirja yläsaksaksi oli Uli der Knecht (Uli renki) 1846. Springer tarjosi Gotthelfin kirjoja eri kokoonpanoissa ja kaikissa hintaluokissa.


title: Jeremias Gotthelf

text: Gottfried Keller arvosteli 1849-1855 useita näistä Gotthelfin kirjoista. Niissä hän ylisti maanmiestään suureksi eeppiseksi runoilijaksi, mutta kritisoi teosten antiradikaalista propagandaa.


title: Jeremias Gotthelf

text: Romaaneissa kuvastuu osittain pelottavaa realismia maaseudun elämästä 1800-luvulta. Muutamalla vahvalla ja voimakkaalla sanalla hän pystyi kuvaamaan ihmisiä ja maisemia.


title: Jeremias Gotthelf

text: Erinomainen on novelli Die schwarze Spinne (Musta Hämähäkki) 1842, jossa hän antiikin legendojen kaltaisesti kertoi kristillis-humanistisia käsityksiä hyvästä ja pahasta.


title: Jeremias Gotthelf

text: Hänen ihanteenaan oli maanläheisyys, isänmaallisuus ja uskonnollisuus yhteiskunnassa. Uhkana Gotthelf näki individualismin, radikalismin ja voimakkaan teollistumisen. Keinottelijoita ja huijareita hän kuvasi. Juutalaisvastaisia olivat legendat "Gottesmord" (Äidin murha) ja ”Jüdischen Verstocktheit" (Juutalainen taipumattomuus).


title: Jeremias Gotthelf

text: Jotkut Gotthelfin teokset elokuvattiin. Sveitsissä olivat Uli renki (1954) ja jatko Uli vuokralainen (1955) erittäin onnistuneet. Kaikkiaan kuusi Gotthelfin kirjoihin liittyvää elokuvaa on ohjannut Sveitsin elokuvaohjaaja Franz Schnyder.


title: Jeremias Gotthelf

text: Kaula- ja sydänsairaudet vesipöhön kanssa kalvoivat 1851 alkaen Gotthelfia. Parannuskeinot eivät tuoneet mitään helpotusta hänen yskäänsä ja uneliaisuuteensa. Jeremias Gotthelf kuoli 22. lokakuuta 1854 keuhkoveritulppaa seuranneeseen keuhkokuumeeseen.


title: Jeremias Gotthelf

text: Jeremias Gotthelf sai Samuel Burin suunnitteleman 20-frangin juhlarahan vuonna 1997, 200-vuotissyntymäpäivänään. Gotthelfin kunniaksi monin paikoin, muun muassa Zürichissä, Bernissä ja Baselissa nimettiin katuja ja Baselissa jopa Gotthelf-kortteli hänen kunniakseen.


title: Jeremias Gotthelf

text: Elokuussa 2012 avattiin Gotthelf Zentrum Emmental Lützelflüh (Gotthelf-keskus Emmental Lützelflüh) entisessä kirkkoherran pappilassa ja sen rakennuksissa.


title: Jeremias Gotthelf

text:
Gotthelfin muistopäivä on merkitty Saksan evankelisen kirkon kalenteriin 22. lokakuuta.
Vapaasti ladattavia Jeremias Gotthelfin e-kirjoja:


title: Orko

text: Orko on Mattel-leluvalmistajan "Masters of the Universe" -sarjan hahmo ja He-Manin ystävä. Orko teki ensiesiintymisessä animaatiosarjassa 1980-luvulla ja sen jälkeen hahmosta valmistettiin myös leluja. Orkon englanninkielisiä ääninäyttelijöitä ovat olleet Lou Scheimer ja Gabe Khouth.


title: Orko

text: 1980-luvun He-Man sarjassa Orko oli yksi mahtavimmista velhoista Trolla nimisessä maailmassa. Siellä hänet tunnettiin nimellä Mahtava Orko ("Orko the Great"), mutta saavuttuaan vahingossa Eterniaan myrskyisänä päivänä hän päätyi paikallisen kuninkaallisten adoptoitavaksi. Sittemmin Orko on ollut uskollinen heille ja pitänyt kuninkaallisille viihdyttäviä taikaesityksiä. Hänelle tulee kuitenkin ajoittain koti-ikävä Trollaa, vaikka tyttöystävänsä Dree-Elle ja Montork-setä vierailevat säännöllisesti hänen luonaan. Orkolla on erittäin läheinen suhde setäänsä, joka opetti hänelle taikuudesta kaiken mahdollisen. Orko on myös erittäin suosittu kuningasperheen muiden jäsenten keskuudessa, kuten prinssi Adamin, Cringerin ja Teelan. Orko on myös mukana He-Manin taistelussa Skeletoria vastaan. Vaikka hän joutuu itse useimmiten pulaan ja He-Manin on pelastettava hänet vaaroista. Useimmiten hänet taikuus ei toimi samalla tapaa, kuten kotonaan Trollassa, jonka myötä Orkon temput usein menevät pahasti pieleen.


title: Vesipallo Euroopan kisoissa 2015

text: Euroopan kisojen 2015 vesipallo pidettiin Bakussa Baku Aquatics Centressä 12. - 21. kesäkuuta 2015. Miesten turnauksen voitti Serbia, joka voitti loppuottelussa Espanjan. Naisten turnauksen voitti Venäjä, joka voitti loppuottelussa Espanjan.


title: HMS Excellent (1787)

text: HMS Excellent oli Britannian Kuninkaallisen laivaston vuonna 1787 vesillelaskettu Arrogant-luokan 74-tykkinen kolmannen luokan linjalaiva.


title: HMS Excellent (1787)

text: Alus tilattiin 9. elokuuta 1781 Joseph Grahamilta Harwichista. Sen köli laskettiin maaliskuussa 1782 ja alus laskettiin vesille 27. marraskuuta 1787. Alus valmistui joulukuussa Chathamissa, jolloin sen valmistuskustannukset olivat 29 746 puntaa kuusitoista shillinkiä ja yksitoista pennyä. Lisäksi Chathamiin maksettiin takiloinnista 210 puntaa kuusi shillinkiä ja kolme pennyä sekä kuparoinnista 8 513 puntaa yhdeksän shillinkiä ja kuusi pennyä.


title: HMS Excellent (1787)

text: Amiraliteetti antoi 11. toukokuuta 1820 määräyksen aluksen muuttamisesta 58-tykkiseksi neljännen luokan fregatiksi. Muutostyöt aloitettiin joulukuussa 1825, mutta niitä ei saatettu koskaan päätökseen. Alus oli Portsmouthissa vastaanottoaluksena kesäkuussa 1825 ja edelleen tykistökoululaivana 1930. Alus romutettiin lokakuussa 1835 Deptfordissa.


title: HMS Saturn (1786)

text: HMS Saturn oli Britannian Kuninkaallisen laivaston vuonna 1786 vesillelaskettu Arrogant-luokan 74-tykkinen kolmannen luokan linjalaiva.


title: HMS Saturn (1786)

text: Alus tilattiin 22. joulukuuta 1781 Thomas Raymondilta Northamista. Sen köli laskettiin elokuussa 1782. Raymond ajautui konkurssiin marraskuussa 1783, jolloin aluksen valmistuksesta vastuunottivat hänen velkojansa. Alus laskettiin vesille 22. marraskuuta 1786 ja se valmistui 5. helmikuuta 1787 reserviin. Sen valmistuskustannukset olivat 29 422 puntaa kaksitoista shillinkiä ja kymmenen pennyä. Alus varustettiin meripalvelukseen Portsmouthissa 12. kesäkuuta 1790, jolloin varustamiskustannukset olivat 4 935 puntaa.


title: HMS Saturn (1786)

text: Alus muutettiin huhtikuusta joulukuuhun 1813 Plymouthissa 58-tykkiseksi neljännen luokan fregatiksi. Se otettiin palvelukseen elokuussa päällikkönään James Nash. Alus valtasi 28. toukokuuta 1814 yhdysvaltalaisen 10-tykkisen kaapparin "Hussarin". Marraskuussa aluksen päällikkyyden vastaanotti Thomas Brown ja se poistettiin palveluksesta huhtikuussa 1815.


title: HMS Saturn (1786)

text: Alukselle tehtiin lokakuusta joulukuuhun 1817 Plymouthissa korjauksia, joiden päätyttyä se ankkuroitiin. Alus muutettiin syyskuusta joulukuuhun 1825 sairaalalaivaksi Milfordiin. Se siirrettiin tykistökoululaivaksi 1830. Se muutettiin heinäkuusta marraskuuhun 1845 Pembrokessa vastaanottoalukseksi. Amiraliteetti antoi 1. heinäkuuta 1845 määräyksen aluksen muuttamisesta potkurikäyttöiseksi sulkualukseksi, mutta määräys peruutettiin 30. elokuuta. Alus jatkoi vastaanottoaluksena, kunnes se muutettiin lokakuusta 1849 maaliskuuhun 1850 Pembrokessa vartiolaivaksi. Alus romutettiin Amiraliteetin 1. elokuuta 1867 antaman määräyksen mukaisesti Pembrokessa 1. helmikuuta 1868.


title: Carles Puigdemont

text: Carles Puigdemont i Casamajó ("IPA": [ˈkarɫəs pudʒdəˈmon i kazəməˈʒo]) (29. joulukuuta 1962) on Katalonian itsenäistymistä kannattava poliitikko, joka toimi Katalonian itsehallintoalueen hallituksen puheenjohtajana eli pääministerinä tammikuusta 2016 lokakuuhun 2017, jolloin Espanja otti Katalonian suoraan hallintaansa. Hän oli sitä ennen Gironan pormestari.


title: Carles Puigdemont

text: Puigdemont valittiin Katalonian aluejohtajaksi 10. tammikuuta 2016. Hän sai Katalonian parlamentissa 70 puoltoääntä, ja 63 kansanedustajaa äänesti häntä vastaan.


title: Carles Puigdemont

text: Espanjan mukaan Puigdemont on syyllistynyt separatistisella politiikallaan Espanjan perustuslain vastaiseen kapinaan. Madridilainen tuomioistuin määräsi 2. marraskuuta 2017 Puigdemontin ja seitsemän muuta Espanjan syrjäyttämää Katalonian hallituksen jäsentä vangittavaksi. Puigdemont oleskelee toistaiseksi Belgiassa eikä saapunut Madridiin oikeuden kuultavaksi. Hänet pidätettiin 3. marraskuuta Brysselissä, kun Espanja oli antanut eurooppalaisen pidätysmääräyksen, mutta belgialainen tuomari päästi hänet vapaaksi 15 tunnin pidätyksen jälkeen. Puigdemont ei saa kuitenkaan poistua Belgiasta luvatta.


title: Pohjoinen Punaisenmeren alue

text: Pohjoinen Punaisenmeren alue (Zoba Seménawi-Qeyh-Bahri) on yksi Eritrean kuudesta aluehallinnon ylimmän tason alueista. Sen hallintokeskus on Massawan satamakaupunki (35 000 as., arvio).


title: Pohjoinen Punaisenmeren alue

text: Alueen pinta-ala on 27 800 neliökilometriä.


title: Pohjoinen Punaisenmeren alue

text: Pohjoinen Punaisenmeren alue jakautuu kymmeneen alialueeseen seuraavasti:


title: Koodinimi U.N.C.L.E.

text: Koodinimi U.N.C.L.E. () on vuonna 2015 ensi-iltansa saanut yhdysvaltalainen vakoojista kertova toimintakomedia, jonka on ohjannut Guy Ritchie.


title: Koodinimi U.N.C.L.E.

text: Elokuva sijoittuu vuoteen 1963 ja kertoo kahdesta hyvin erilaisesta vakoojasta: yhdysvaltalainen Napoleon Solo (Henry Cavill) on sulavakäytöksinen entinen mestarivaras, joka vankilatuomion sijaan on päätynyt työskentelemään CIA:n vakoojana ja venäläinen Ilja Kuryakin (Armie Hammer) on äkkipikainen ja karkeakäytöksinen KGB:n vakooja. Toisiaan inhoavat vakoojat päätyvät työskentelemään yhdessä, kun he saavat tehtäväksi etsiä automekaanikko Gaby Tellerin (Alicia Vikander) kauan kadoksissa olleen isän. Hän on natsitiedemies, jonka rikollisjärjestö yrittää saada rakentamaan ydinpommin.


title: Koodinimi U.N.C.L.E.

text: Elokuva perustuu 1960-luvulla tehtyyn samannimiseen suosittuun televisiosarjaan, jonka oikeudet tuottaja John Davis osti jo vuonna 1993.


title: Koodinimi U.N.C.L.E.

text: Elokuvan ohjaajaksi olivat ehdolla projektin eri vaiheissa muun muassa Matthew Vaughn, David Dobkin ja Steven Soderbergh, mutta lopulta sen ohjasi ja käsikirjoitti Guy Ritchie.


title: Koodinimi U.N.C.L.E.

text: Elokuva on saanut kriitikoilta keskinkertaisia arvosteluja. Rotten Tomatoes -sivuston mukaan 68 prosenttia arvosteluista oli positiivisia ja sivusto on antanut elokuvalle keskimääräisen arvosanan 6.2/10. Metacritic-sivuston mukaan 40 arvostelun perusteella elokuva on saanut 56/100 pistettä.


title: Heikki Hyvönen

text: Heikki Hyvönen -nimisiä henkilöitä ovat:


title: HMS Elephant (1786)

text: HMS Elephant oli Britannian Kuninkaallisen laivaston vuonna 1786 vesillelaskettu Arrogant-luokan 74-tykkinen kolmannen luokan linjalaiva.


title: HMS Elephant (1786)

text: Alus tilattiin 27. joulukuuta 1781 George Parsonsilta Bursledonista. Sen köli laskettiin helmikuussa 1783 ja alus laskettiin vesille 24. elokuuta 1786. Alus valmistui 7. marraskuuta 1786 Portsmouthissa. Sen valmistuskustannukset olivat 30 772 puntaa kaksi shillinkiä ja neljä pennyä.


title: HMS Elephant (1786)

text: Alus muutettiin helmikuusta 1817 maaliskuuhun 1818 Portsmouthissa 58-tykkiseksi neljännen luokan fregatiksi, mutta sitä ei koskaan otettu palvelukseen. Alus romutettiin Portsmouthissa marraskuussa 1830.


title: HMS Illustrious (1789)

text: HMS Illustrious oli Britannian Kuninkaallisen laivaston vuonna 1789 vesillelaskettu Arrogant-luokan 74-tykkinen kolmannen luokan linjalaiva.


title: HMS Illustrious (1789)

text: Alus tilattiin 31. joulukuuta 1781 Henry Adamsilta Bucklers Hardista. Sen köli laskettiin syyskuussa 1784 ja alus laskettiin vesille 7. heinäkuuta 1789. Alus valmistui 18. kesäkuuta 1790 Portsmouthissa.


title: HMS Illustrious (1789)

text: Alus otettiin palvelukseen toukokuussa 1790 Espanjan varustamiseksi päällikkönään Alexander Edgar. Se palasi palvelukseen maaliskuussa 1791 Venäjän keisarikunnan varustamiseksi päällikkönään Charles Pole. Alus poistettiin palveluksesta syyskuussa.


title: HMS Illustrious (1789)

text: Alus varustettiin maaliskuussa 1793 Plymouthissa ja se palautettiin palvelukseen tammikuussa päällikkönään Thomas Frederick. Alus lähti 22. huhtikuuta Välimerelle, jossa se osallistui 13. maaliskuuta 1895 Genovan taisteluun. Aluksella sai taistelussa surmansa kaksikymmentä ja haavoittui 70 miestä. Ollessaan edelleen liikuntakyvytön alus ajautui 18. maaliskuuta aallokon painamana karille lähellä Livornoa. Alus hylättiin ja se sytytettiin palamaan 28. maaliskuuta.


title: HMS Grafton (1771)

text: HMS Grafton oli Britannian Kuninkaallisen laivaston vuonna 1771 vesillelaskettu Albion-luokan 74-tykkinen kolmannen luokan linjalaiva.


title: HMS Grafton (1771)

text: Alus tilattiin 22. lokakuuta 1767 Deptfordin telakalta, jossa rakennustöistä vastasi Adam Hayes. Sen köli laskettiin 1. heinäkuuta 1768 ja alus laskettiin vesille 26. syyskuuta 1771. Alus valmistui 22. joulukuuta, jolloin sen valmistuskustannukset olivat 35 494 puntaa 18 shillinkiä ja kahdeksan pennyä sisältäen varustamisen.


title: HMS Grafton (1771)

text: Alus osallistui 1779 Grenadan taisteluun ja seuraavana vuonna Martiniquen taisteluun.


title: HMS Grafton (1771)

text: Alus lähti 18. tammikuuta 1783 Itä-Intiaan, mutta se palasi liikuntakyvyttömänä takaisin. Alus poistettiin palveluksesta huhtikuussa 1783. Alus oli 1783-1806 Portsmouthin reservissä, missä se Amiraliteetin 12. joulukuuta 1791 antaman päätöksen mukaisesti muutettiin tammikuusta maaliskuuhun 1792 vastaanottoalukseksi. Alus oli Plymouthin reservissä 1807-1815 ja se romutettiin Portsmouthissa toukokuussa 1816.


title: Väärin käyttäytyminen

text: Väärin käyttäytyminen. Käyttäytymistaloustieteen synty () on yhdysvaltalaisen taloustieteilijän ja University of Chicago Booth School of Business -oppilaitoksen professori Richard H. Thalerin kirja. Kirjassa Thaler kertoo käyttäytymistaloustieteen tarinan omasta näkökulmastaan sekä kuvaa useat kokeet ja ajatusprosessit, joiden perusteella käyttäytymistaloustiede päätyi haastamaan niin sanotun Chicagon koulukunnan perusoletuksen ihmisestä rationaalisena toimijana. Teoksen nimi pohjautuu siihen, että ihminen ei Thalerin mielestä ole taloudellisia päätöksiä tehdessään järkevä, vaikka perinteinen taloustiede niin olettaa.


title: Väärin käyttäytyminen

text: Thaler on yksi käyttäytymistaloustieteen perustajista ja hän on tehnyt yhteistyötä muun muassa taloustieteen nobelisti Daniel Kahnemanin ja psykologi Amos Tverskyn kanssa.


title: HMS Fortitude (1780)

text: HMS Fortitude oli Britannian Kuninkaallisen laivaston vuonna 1778 vesillelaskettu Albion-luokan 74-tykkinen kolmannen luokan linjalaiva.


title: HMS Fortitude (1780)

text: Alus tilattiin 2. helmikuuta 1778 John Randall and Companyltä Rotherhithestä. Sen köli laskettiin 4. maaliskuuta 1778 ja alus laskettiin vesille 23. maaliskuuta 1778. Alus vlamistui 3. huhtikuuta, jolloin sen valmistuskustannukset olivat 44 405 puntaa kymmenen shillinkiä ja neljä pennyä sisältäen varustamisen ja pohjan kuparoinnin.


title: HMS Fortitude (1780)

text: Alus siirrettiin 1795 vankilaivaksi. Alus sijoitettiin toukokuussa 1802 ruutivarastoksi Portsmouthiin, missä se romutettiin maaliskuussa 1820.


title: HMS Irresistible (1782)

text: HMS Irresistible oli Britannian Kuninkaallisen laivaston vuonna 1782 vesillelaskettu Albion-luokan 74-tykkinen kolmannen luokan linjalaiva.


title: HMS Irresistible (1782)

text: Alus tilattiin 5. helmikuuta 1777 John Barnardilta Harwichista. Sen köli laskettiin lokakuussa 1778. Barnard ajautui konkurssiin maaliskuussa 1781 ja hänen viimeisen aluksensa saattoivat valmiiksi yhteistyökumppanit Wm. Barnard and Co. Alus laskettiin vesille 6. joulukuuta 1782 ja se valmistui 26. syyskuuta 1787 Chathamissa vartiolaivaksi. Aluksen valmistuskustannukset olivat 30 570 puntaa kaksitoista shillinkiä ja kolme pennyä. Lisäksi varustaminen maksoi 14 824 puntaa yksitoista shillinkiä ja kuusi pennyä.


title: HMS Irresistible (1782)

text: Alus otettiin palvelukseen maaliskuussa 1783 Chathamin vartiolaivana päällikkönään George Bowyer. Vuonna 1786 aluksen päällikkyyden vastaanotti Sir Andrew Snape Hamond. Alus poistettiin palveluksesta maaliskuussa 1788.


title: HMS Irresistible (1782)

text: "Irresistible" oli marraskuusta 1789 lokakuuhun 1791 huollettavana Chathamissa ja se varustettiin Sheernessissä lokakuussa 1793. Alus palautettiin palvelukseen huhtikuussa päällikkönään John Henry. Se lähti Leewardsaarille 24. marraskuuta ja se saapui Martiniqueen 2. helmikuuta 1794. Alus kuului Fordin laivasto-osastoon Port au Princessä kesäkuussa ja vuoden lopulla aluksen päällikkyyden vastaanotti John Leigh Douglas. Alus poistettiin palveluksesta joulukuussa.


title: HMS Irresistible (1782)

text: Alus palautettiin vielä joulukuussa palvelukseen päällikkönään Richard Grindell ja se oli kesäkuussa 1795 Plymouthissa huollettavana. Alus osallistui 23. kesäkuuta 1795 Groix’n, jossa sen miehistöstä sai surmansa kolme ja yksitoista haavoittui mukaan lukien Grindell. Aluksen päällikkyyden vastaanotti kesäkuussa George Martin.


title: HMS Irresistible (1782)

text: Alus lähti 4. tammikuuta 1797 Välimerelle, missä se liittyi Jervisin laivastoon 6. helmikuuta. Alus osallistui 14. helmikuuta Cabo de São Vicenten taisteluun. Taistelun jälkeen alus oli Horatio Nelsonin lippulaivana maaliskuun puoliväliin saakka. Se valtasi 26. huhtikuuta 1797 käydyssä kahakassa Espanjan laivaston fregatit "La Ninfan" ja "Santa Elenan". Aluksen päälliköksi tuli maaliskuussa 1798 Robert Plambin ja hieman myöhemmin William Owen. Alus poistettiin palveluksesta elokuussa.


title: HMS Irresistible (1782)

text: Alus kunnostettiin maaliskuusta toukokuuhun 1801 Chathamissa ja se palautettiin palvelukseen huhtikuussa Pohjanmerelle päällikkönään William Bligh. Aluksen päälliköksi tuli heinäkuussa 1801 Christopher Parker. Se oli kunnostettavana syyskuussa 1803 Chathamissa, jossa alus romutettiin syyskuussa 1806.


title: I’ll See You in My Dreams

text: I'll See You in My Dreams on vuonna 2015 ensi-iltansa saanut yhdysvaltalainen draamakomedia. Elokuvan on ohjannut Brett Haley, joka myös käsikirjoitti elokuvan yhdessä Marc Baschin kanssa. Elokuva sai Yhdysvalloissa ensi-iltansa 1. syyskuuta 2015.


title: I’ll See You in My Dreams

text: "I'll See You in My Dreams" kertoo Carol Petersonista (Blythe Danner), eläkeikäisestä leskestä, jonka elämä saa yllättävän käänteen, kun hän tutustuu allaspoikana toimivaan Lloydiin (Martin Starr) ja rakastuu karismaattiseen Billiin (Sam Elliott).Elokuvan vastaanotto oli pääosin positiivista. Metacritic on antanut elokuvalle arvosanan 76/100, joka perustuu 26 elokuvakriitikon antamien arvosanojen keskiarvoon. Yhdysvaltalainen "TIME"-lehti valitsi elokuvan yhdeksi vuoden 2015 parhaista elokuvista.


title: I’ll See You in My Dreams

text: Elokuva tuotti yhteensä noin 7 450 000 dollaria.


title: Olli Urponen

text: Olli Juhani Urponen (s. 30. marraskuuta 1934 Salla) on suomalainen poliisi, joka toimi poliisiylijohtajana 1. helmikuuta 1983 – 31. joulukuuta 1997.


title: Olli Urponen

text: Itäisessä Sallassa syntynyt Urponen kävi koulunsa Rovaniemellä. Hän valmistui Helsingin yliopistosta oikeustieteen kandidaatiksi vuonna 1963 ja sai varatuomarin arvon vuonna 1967. Urponen toimi nimismiehenä Kolarissa vuosina 1963–1967, Sallassa vuosina 1967–1968 ja Kemijärvellä vuosina 1968–1974, sisäministeriön poliisiosaston hallinnollisen toimiston toimistopäällikkönä vuosina 1974–1980 sekä poliisiylitarkastajana vuosina 1980–1983. Sotilasarvoltaan Urponen on reservin yliluutnantti.


title: Olli Urponen

text: Poliisiylijohtajana hän oli julkisuudessa muun muassa vuoden 1986 Mikkelin panttivankidraaman vuoksi. Hän jäi eläkkeelle vuoden 1998 alussa.


title: Room

text: Room on vuonna 2015 ensi-iltansa saanut independent draamaelokuva, jonka on ohjannut Lenny Abrahamson. Elokuvan on käsikirjoittanut Emma Donoghue perustuen hänen samannimiseen romaaniinsa. Elokuvan pääosia esittävät Brie Larson, Jacob Tremblay, Joan Allen, Sean Bridgers ja William H. Macy.


title: Room

text: "Room" sai ensi-iltansa Telluriden elokuvajuhlilla 4. syyskuuta 2015. Laajan ensi-illan se sai 16. lokakuuta 2015 Pohjois-Amerikassa ja 26. helmikuuta 2016 Suomessa. Se sai erittäin hyvän vastaanoton sekä useita palkintoja ja ehdokkuuksia, mukaan lukien neljä Oscar-ehdokkuutta. Brie Larson voitti roolistaan parhaan naispääosan Oscarin, Baftan, Golden Globen ja SAG-palkinnon.


title: Canada-luokka (linjalaiva)

text: Canada-luokka oli Britannian kuninkaallisen laivaston neljän aluksen muodostama 74-tykkinen kolmannen luokan linjalaivaluokka, jonka alukset suunnitteli William Bately.


title: Canada-luokka (linjalaiva)

text: Alusten aseistuksena oli 28 tykkiä kummallakin tykkikannella, joista alemmalla oli 32 naulan ja ylemmällä 18 naulan tykkejä. Lisäksi puolikannella oli kuusitoista ja etukannella neljä 9 naulan tykkiä. Vuodesta 1790 alkaen ylemmälle tykkikannelle lisättiin yksi tykkipari ja etukannelle kaksi 32 naulan karronadia ja takakannelle neljä.


title: Kädettömät kokit

text: Kädettömät kokit on ruokaohjelma, jossa amatöörikokit kilpailevat Vappu Pimiän ja Kari Aihisen joukkueissa. Keittiössä Vappu ja Kari eivät saa koskea mihinkään vaan antavat ohjeita omille kilpailijoilleen. Vieraana jokaisessa jaksossa nähdään yksi julkisuudesta tuttu henkilö joka, maistaa molempien joukkueiden ruoat ja lopulta päättää voittajan.


title: Arnold Peralta

text: Arnold Fabián Peralta Sosa (29. maaliskuuta 1989 La Ceiba, Honduras – 10. joulukuuta 2015 La Ceiba, Honduras) oli hondurasilainen jalkapalloilija. Pelipaikaltaan hän oli puolustava keskikenttäpelaaja.


title: Arnold Peralta

text: Peralta pelasi vuosina 2008–2013 Hondurasin pääsarjassa 114 ottelua ja teki kaksi maalia edustaen Vidaa. Vuosina 2013–2015 Peralta edusti skotlantilaista Rangersia, jossa hän pelasi 20 ottelua ja teki yhden maalin 1. divisioonassa kaudella 2013–2014 joukkueen voittaessa sarjan sekä neljä ottelua Skotlannin mestaruussarjassa kaudella 2014–2015. Peralta palasi kesken jälkimmäisen kauden Hondurasin pääsarjaan, jossa hän pelasi kuusi ottelua mestaruuden voittaneessa Olimpiassa.


title: Arnold Peralta

text: Hondurasin maajoukkueessa Peralta pelasi vuosina 2011–2015 yhteensä 26 A-maaottelua, joissa hän ei tehnyt maaleja. Hän edusti Hondurasia olympialaisissa 2012, mutta joutui jäämään pois MM-kilpailuista 2014 loukkaantumisen vuoksi.


title: Arnold Peralta

text: Peralta menehtyi 10. joulukuuta 2015, kun häneen ammuttiin 18 luotia kauppakeskuksen pysäköintipaikalla hänen ollessaan lomalla synnyinkaupungissaan La Ceibassa. Peraltan kunniaksi ennen Rangersin 12. joulukuuta Greenock Mortonia vastaan pelattua ottelua pidettiin hiljainen hetki, ja joukkue käytti ottelussa mustia surunauhoja.


title: Jean-Paul Parisé

text: Jean-Paul Parisé (11. joulukuuta 1941 Smooth Rock Falls, Ontario, Kanada – 7. tammikuuta 2015) oli kanadalainen jääkiekkoilija. Pelipaikaltaan hän oli vasen laitahyökkääjä.


title: Jean-Paul Parisé

text: Parisé pelasi urallaan 890 NHL:n runkosarjaottelua tehopistein 238+356=594 ja 86 pudotuspeliottelua tehopistein 27+31=58. Hänen seurojaan NHL:ssä olivat Boston Bruins, Toronto Maple Leafs, Minnesota North Stars, New York Islanders ja Cleveland Barons. Edustaessaan Minnesota North Starsia Parisé pelasi ssa kausina 1969–1970 ja 1972–1973. Hän toimi seuran kapteenina uransa viimeiseksi jääneellä kaudella 1978–1979.


title: Jean-Paul Parisé

text: Parisé pelasi lisäksi CHL:ssä 233 runkosarjaottelua tehoin 74+144=218 ja 28 pudotuspeliottelua tehoin 13+15=28 seuroinaan Minneapolis Bruins ja Oklahoma City Blazers sekä AHL:ssä 30 runkosarjaottelua tehoin 10+18=28 edustaen Rochester Americansia.


title: Jean-Paul Parisé

text: Kanadan maajoukkuetta Parisé edusti kuudessa Summit Series -ottelussa vuosina 1972–1973 tehoilla 2+2=4.


title: Jean-Paul Parisé

text: Peliuransa jälkeen Parisé toimi NHL:ssä Minnesota North Starsissa apuvalmentajana, CHL:ssä Salt Lake Golden Eaglesissa päävalmentajana ja USHL:ssä Des Moines Buccaneersissa molemmissa tehtävissä.


title: Jean-Paul Parisé

text: Parisén pojat Jordan Parise (s. 1982) ja Zach Parise (s. 1984) tunnetaan myös jääkiekkoilijoina.


title: KIDSing (albumi)

text: KIDSing on samannimisen "KIDSing"-televisiosarjan kokoelmalevy, joka julkaistiin 7. kesäkuuta 2013.


title: KIDSing (albumi)

text: Albumi nousi Suomen virallisen albumilistan sijalle 14.


title: Martin Koch (kirjailija)

text: Martin Koch [kok] (1882–1940) oli ruotsalainen kirjailija. Häntä pidetään työväestön ensimmäisenä taiteellisena kuvaajana. Kochin tuotannossa usein yhdistyvät realistinen miljöökuvaus sekä mystiset ja uskonnolliset ainekset. Hänen pääteoksensa on synkästi, intensiivisesti pahuutta ja rappiota kuvaava tutkielmaromaani "Guds vackra värld", joka on katsottu Ruotsin ensimmäiseksi proletaarikirjallisuuden ensimmäiseksi täysipainoiseksi romaaniksi.


title: Leonid Kogan

text: Leonid Borisovitš Kogan (14. marraskuuta 1924 – 17. joulukuuta 1982) oli venäläinen viulisti, maansa modernin musiikin etevänä pidetty tulkitsija. 7-vuotiaana Kogan alkoi opiskella viulunsoittoa Jampolskin johdolla. Vuodesta 1941 lähtien Kogan teki konserttikiertueita. Hänen soitossaan usein ilmeni teoksen syvällinen ymmärrys. Hän kuului ajan kunnioitetuimpiin klassisen viulumusiikin esittäjiin. Vuonna 1951 Kogan voitti Kuningatar Elisabeth -kilpailun Brysselissä. Hän sai monta muutakin palkintoa. Vuonna 1952 Koganista tuli Moskovan konservatorion professori. Myös hänen vaimonsa Jelizaveta Kogan o.s. Gilels oli palkittu viulutaiteilija ja niin on myös heidän poikansa Pavel Kogan. Tämä tuli vuonna 1970 jaetulle 1. sijalle Sibelius-viulukilpailussa. Koganin oppilaisiin kuului myös muiden muassa vuoden 1980 Sibelius-viulukilpailun voittaja, Neuvostoliitosta vuonna 1983 länteen loikannut Viktoria Mullova.


title: Ramillies-luokka

text: Ramillies-luokka oli Britannian kuninkaallisen laivaston yhdeksän aluksen muodostama 74-tykkinen kolmannen luokan linjalaivaluokka, jonka alukset suunnitteli Sir Thomas Slade.


title: Ramillies-luokka

text: Alusten suunnitelmat perustuivat Bellona-luokan suunnitelmiin ja Sladen suunnitelma hyväksyttiin Amiraliteetissa 25. huhtikuuta 1760. Alusten aseistuksena oli kummallakin tykkikannella 28 tykkiä, joista alemmalla oli 32 naulan ja ylemmällä 18 naulan tykit. Lisäksi puolikannella oli neljätoista ja etukannella neljä 9 naulan tykkiä.


title: Pavel Srníček

text: Pavel Srníček (10. maaliskuuta 1968 Ostrava, Tšekkoslovakia – 29. joulukuuta 2015 Ostrava, Tšekki) oli tšekkiläinen jalkapalloilija. Pelipaikaltaan hän oli maalivahti.


title: Pavel Srníček

text: Srníček pelasi ammattilaisurallaan tšekkiläisessä Banik Ostravassa, englantilaisissa Newcastle Unitedissa, Sheffield Wednesdayssä, West Ham Unitedissa ja Portsmouthissa, italialaisissa Bresciassa ja Cosenzassa sekä portugalilaisessa Beira-Marissa. Hän pelasi pääsarjatasolla kaikissa näissä maissa.


title: Pavel Srníček

text: Tšekin maajoukkueessa Srníček pelasi 49 A-maaottelua vuosina 1994–2001. Hän oli mukana saavuttamassa EM-hopeaa 1996 sekä Maanosaliittojen cup -pronssia 1997 ja kuului joukkueeseen myös EM-kilpailuissa 2000.


title: Pavel Srníček

text: 20. joulukuuta 2015 Srníček sai sydäninfarktin ollessaan lenkillä lähellä kotiaan Ostravassa, ja hänet vaivutettiin koomaan. Yhdeksän päivää myöhemmin Srníčekillä todettiin olevan peruuttamaton aivovaurio, ja hän menehtyi hengityskoneen pysäyttämisen seurauksena.


title: Petri Pihko

text: Petri Pihko (s. 1971 Oulu) on suomalainen kemisti ja professori. Hän on toiminut Jyväskylän yliopistossa kemian professorina vuodesta 2013. Hän on kansallisesti ja kansainvälisesti noteerattu synteesikemian tutkija.


title: Petri Pihko

text: Petri Pihko kiinnostui kemiasta jo ennen yliopisto-opintojaan. Sittemmin hän opiskeli kemiaa Oulun yliopistossa, josta hän valmistui maisteriksi. Vuonna 1999 hän työskenteli Oulun yliopistossa tutkijana professori Ari Koskisen johtamassa tutkimusryhmässä.


title: Petri Pihko

text: Pihko väitteli filosofian tohtoriksi 1999 Oulun yliopistossa. Valmistumisen jälkeen hän työskenteli 1999-2001 post doc -tutkijana professori K. C. Nicolaoun johtamassa tutkimusryhmässä Scrippsin tutkimusinstituutissa La Jollassa, Kaliforniassa. Vuonna 2001 hänet nimitettiin Teknillisen korkeakoulun (nyk. Aalto-yliopisto) määräaikaiseksi professoriksi ja hän toimi virassa vuoteen 2008. Professuurin ohella Pihko toimi synteettisen orgaanisen kemian dosenttina Oulun yliopistossa vuodesta 2003 ja Teknillisessä korkeakoulussa vuodesta 2004.


title: Petri Pihko

text: Vuonna 2008 Pihko tutkimusryhmineen siirtyi Jyväskylään, kun hänet nimitettiin kemian määräaikaiseksi professoriksi Jyväskylän yliopistoon.


title: Petri Pihko

text: Pihko nimitettiin vuoden alussa 2013 kemian vakinaiseksi professoriksi Jyväskylän yliopiston kemian laitokselle. Professuurin erikoistumisalueena on synteettinen orgaaninen kemia. Osa Pihkon tutkimustyöstä tapahtuu Jyväskylän yliopiston nanotiedekeskuksessa (Nanoscience Center, NSC) poikkitieteellisessä tutkimusympäristössä, jossa yhdistyvät nanotieteiden, materiaalitieteiden sekä rakennekemian tutkimus ja koulutus.


title: Petri Pihko

text: Kemistinä Petri Pihko on perehtynyt erityisesti organokatalyysiin sekä enantioselektiiviseen synteesiin, erityisesti luonnonaineiden kokonaissynteesiin. Hän on tutkinut myös biokemiaa. Biokemian alalla hän on tutkinut mm. proteiineja ja selvittänyt erilaisia entsymaattisia mekanismeja.


title: Petri Pihko

text: Kemiallisia katalyyttejä voidaan valmistaa synteettisesti laboratorioissa, mutta katalyyttien suunnittelu on ollut hankalaa, koska siihen käytetyt työkalut ovat pitkään olleet kömpelöitä. Petri Pihko on tutkimuksissaan kehitellyt uusia katalyyttejä ja pyrkinyt selvittämään reaktioiden toimintaa, että tutkijat voisivat ohjata reaktiota paremmin. Pihkon perustutkimuksen tuloksia voidaan hyödyntää esimerkiksi lääkkeiden valmistuksessa. Professori Pihkon mukaan kemiallisiin katalyytteihin perustuvilla sovelluksilla voi olla käyttöä esimerkiksi uusien antibioottien kehittämisessä sekä biopolttoaineiden ja teollisuudessa käytettävien hienokemikaalien valmistuksessa.


title: Petri Pihko

text: Professori Pihko on tutkimuksillaan ratkaissut joitakin kemiallisen katalyysin ongelmia. Ongelmat ratkaistiin käyttämällä apuna kokeellista kemiaa eli synteesikemiaa ja kiderakenteiden määrittämistä sekä laskennallista kemiaa.


title: Petri Pihko

text: Pihkon ryhmä on julkaissut useita pienimolekyylisten luonnonaineiden kokonaissynteesejä. Tämän lisäksi ryhmä kehittää synteesireittiä sytotoksisen polyketidin, pektenotoksiini 2:n valmistamiseksi.


title: Petri Pihko

text: Ryhmässä on kehitetty useita katalyyttisiä menetelmiä orgaanisen synteesikemian käyttöön. Eräs viitatuimmista menetelmistä on aldehydien mieto α-metylenointi.Petri Pihkon johdolla työskennellyt tutkimusryhmä suunnitteli yhdessä unkarilaisen professori Imre Pápain ryhmän kanssa uudenlaisen sisäisesti avustetun katalyytin, joka katalysoi imiinien ja malonaattien välistä reaktiota. Reaktion lopputuotteita voidaan hyödyntää esimerkiksi beta-aminohappojen valmistuksessa. Tutkimuksissa huomattiin, että katalyytti toimii sisäisen vetysidosavustuksen avulla. Katalyytin kiderakenteen selvittämisessä Pihkon tiimi teki yhteistyötä professori Kari Rissasen johtaman tutkimusryhmän kanssa.


title: Petri Pihko

text: Ryhmässä on tutkittu aktiivisesti aldehydien ja nitroalkeenien välisen imiinikatalysoidun Michael-reaktion mekanismia. Aiemmin reaktionmekanismia ei ole tarkkaan tunnettu ja sille on esitetty useita vaihtoehtoisia reittejä. Muun muassa professorit Dieter Seebach Sveitsistä, Donna Blackmond Yhdysvalloista ja Yujiro Hayashi Japanista ovat kukin esittäneet oman vaihtoehtoisen mallinsa mekanismin toiminnasta. Petri Pihkon ja Imre Pápain tutkimusryhmät selvittivät, että reaktiot eivät tapahdu kahtaisionivälivaiheen kautta, kuten on aiemmin oli luultu, vaan erityisen kuusirenkaisen välivaiheen kautta.


title: Petri Pihko

text: Tutkimusuransa aikana Pihko on osallistunut useisiin kansainvälisiin kemian tieteen yhteistyöprojekteihin. Eurooppalaisen "Horisontti 2020"-puiteohjelman tuella on organisoitu erityinen tieteelliseen ja teknologiseen yhteistyöhön keskittyvä COST-hanke (European Co-operation in Science and Technology). Pihko on hankkeen puitteissa osallistunut luonnontuotteita ja proteiineja tutkineeseen kemikaalibiologian projektiin, organokatalyysin käyttöä edistävään ORCA-projektiin sekä systeemisen biokatalyysin käyttöä selvittäneeseen tutkimusprojektiin. Systeeminen biokatalyysi on uusi tieteellinen lähestymistapa, jossa järjestelemällä entsyymejä "in vitro" luodaan keinotekoinen metabolismi, jonka avulla aikaansaadaan kemiallinen synteesi.


title: Petri Pihko

text: Pihko on kuulunut Berliinin Humboldt-yliopiston koordinoiman ORCA-projektin johtoryhmään. ORCA-hankkeen (Organocatalysis) tavoitteena on edistää erilaisten "organokatalyysin" avulla tapahtuvien sovellusten käyttöä yliopistoissa ja teollisuudessa jakamalla tietoa erilaisista sovellusmahdollisuuksista sekä lisätä alan kansainvälistä tiedeyhteistyötä. Johtoryhmään kuuluu hankkeen kustakin jäsenmaasta (Suomi, Belgia, Viro, Ranska, Saksa, Kreikka, Italia, Turkki, Latvia, Alankomaat, Norja, Portugali, Romania, Espanja, Ruotsi, Sveitsi ja Iso-Britannia) yhdestä neljään jäsentä. Suomesta Pihkon lisäksi hankkeen johtoryhmässä toimivat professorit Reko Leino Åbo Akademista, Ari Koskinen Aalto-yliopistosta sekä professori Timo Repo.


title: Petri Pihko

text: Pihko on kirjoittanut useita lukion kemian oppikirjoja. Hän on lisäksi toimittanut kattavan yleisesityksen vetysidosten käyttämisestä orgaanisen synteesin, varsinkin katalyysin, aikaansaamiseksi (ei-kovalenttinen organokatalyysi).


title: Petri Pihko

text: Teoksia:Artikkeleita:


title: Petri Pihko

text: Petri Pihko, Anniina Erkkilä & Antti Pohjakallio: Organokatalyysi on tuhansien mahdollisuuksien työkalu. "Kemia", 2005, 32. vsk, nro 1, s. 36-38.


title: Lauge Koch

text: Lauge Koch (5. heinäkuuta 1892 – 1964) oli tanskalainen geologi, joka tutki pohjoista ja itäistä Grönlantia ja johti useita sinne kohdistuneita tutkimusretkiä. Hän julkaisi teokset "The Geology of East Greenland" (1929) ja "Geology von Grönland" (1935).


title: HMS Canada (1765)

text: HMS Canada oli Britannian Kuninkaallisen laivaston vuonna 1765 vesillelaskettu Canada-luokan 74-tykkinen kolmannen luokan linjalaiva.


title: HMS Canada (1765)

text: Alus tilattiin 1. joulukuuta 1759 Woolwichin telakalta, missä rakennustöistä vastasi toukokuuhun 1762 saakka Israel Pownoll ja sen jälkeen Joseph Harris. Sen köli laskettiin 1. heinäkuuta 1760 ja alus laskettiin vesille 17. syyskuuta 1765. Alus valmistui 11. lokakuuta, jolloin sen valmistuskustannukset olivat 33 546 puntaa varustettuna.


title: HMS Canada (1765)

text: Alus valtasi 2. toukokuuta 1781 Espanjan laivaston 34-tykkisen "Santa Leocadian". Vuonna 1782 aluksen päällikkönä oli William Cornwallis ja se otti osaa St. Kittsin ja Saintesin taisteluihin. Alus osallistui 6. marraskuuta 1794 taisteluun välttäen valtauksen.


title: HMS Canada (1765)

text: Alus muutettiin vankilaivaksi 1810 ja se romutettiin 1834.


title: Hinggan

text: Hinggan tai Xing’an (, ) on liitto (prefektuuritason alueyksikkö) Kiinan Sisä-Mongoliassa. Liiton pinta-ala on 59 815 neliökilometriä ja väkiluku 1,61 miljoonaa (2010). Liiton päähallintopaikka on piirikuntatason kaupunki Ulanhot, joka sijaitsee linnuntietä noin 1015 kilometriä Sisä-Mongolian pääkaupunki Hohhotista koilliseen.


title: Hinggan

text: Hinggan rajoittuu pohjoisessa Hulunbuirin, idässä Qiqiharin, kaakossa Baichengin, etelässä Tongliaon prefektuuritason kaupunkeihin. Lännessä naapurit ovat Xilingolin liitto ja Mongolia.


title: Hinggan

text: Piirikuntatasolla Hinggan jaetaan kuuteen osaan seuraavasti (numerointi kuten oheisessa kuvassa):


title: HMS Majestic (1785)

text: HMS Majestic oli Britannian Kuninkaallisen laivaston vuonna 1785 vesillelaskettu Canada-luokan 74-tykkinen kolmannen luokan linjalaiva.


title: HMS Majestic (1785)

text: Alus tilattiin 23. heinäkuuta 1781 William Barnardilta Deptfordista. Sen köli laskettiin heinäkuussa 1782 ja alus laskettiin vesille 11. helmikuuta 1785. Alus varustettiin 11. helmikuuta - 28. toukokuuta Deptfordissa ja Woolwichissa. Valmistuskustannukset olivat 31 543 puntaa kuusitoista shillinkiä ja neljä pennyä. Lisäksi varustamisesta maksettiin Deptfordiin 5 924 puntaa ja Woolwichiin 4 867 puntaa.


title: HMS Majestic (1785)

text: Alus muutettiin tammikuusta toukokuuhun 1813 Chathamissa 58-tykkiseksi neljännen luokan fregatiksi. Alus palautettiin palvelukseen tammikuussa 1813 päällikkönään John Hayes ja se lähti 2. kesäkuuta Pohjois-Amerikkaan. Alus valtasi 3. helmikuuta 1814 44-tykkisen "La Terpsichoren" ja 22. toukokuuta 22-tykkisen "Dominican". Yhdessä "HMS Endymionin" kanssa alus valtasi 15. tammikuuta 1815 "USS Presidentin". Alus poistettiin palveluksesta heinäkuussa ja se romutettiin huhtikuussa 1816 Plymouthissa.


title: Mustang (elokuva)

text: Mustang on vuonna 2015 ensi-iltansa saanut Deniz Gamze Ergüvenin ohjaama draamaelokuva. Elokuva tehtiin monikansallisena tuotantona Turkissa, Ranskassa, Saksassa ja Qatarissa. Sen käsikirjoittivat Alice Winocour ja Deniz Gamze Ergüven.


title: Mustang (elokuva)

text: "Mustang" kertoo viidestä siskoksesta, jotka asuvat konservatiivisessa kylässä Pohjois-Turkissa. Elokuva kertoo, kuinka siskosten odotukset elämältä törmäävät kyläyhteisön konservatiivisiin käsityksiin naisten roolista.


title: Mustang (elokuva)

text: näyttelijä - rooli


title: Mustang (elokuva)

text: Mustangin vastaanotto oli pääosin hyvä. Metacritic on antanut elokuvalle arvosanan 81/100, joka perustuu 19 kriitikon arvosanojen keskiarvoon. Yhdysvaltalainen "TIME"-lehti kehui erityisesti elokuvan kuvausta ja valitsi elokuvan yhdeksi vuoden 2015 parhaista elokuvista.


title: Mustang (elokuva)

text: Elokuva on tuottanut kansainvälisesti noin 1 860 000 Yhdysvaltain dollaria.


title: HMS Captain (1787)

text: HMS Captain oli Britannian Kuninkaallisen laivaston vuonna 1787 vesillelaskettu Canada-luokan 74-tykkinen kolmannen luokan linjalaiva.


title: HMS Captain (1787)

text: Alus tilattiin 14. marraskuuta 1782 Robert Batsonilta Limehousesta. Sen köli laskettiin toukokuussa 1784 ja alus laskettiin vesille 26. marraskuuta 1787. Se varustettiin 26. marraskuuta 1787 - 22. toukokuuta 1788 Deptfordin ja Woolwichin telakoilla. Varustamiskulut Deptfordissa olivat 4 183 puntaa ja Woolwichissa 7 386 puntaa.


title: HMS Captain (1787)

text: Hylky nostettiin heinäkuussa 1813 ja se romutettiin Plymouthissa.


title: Seima-Turbino -ilmiö

text: Seima-Turbino -ilmiö viittaa pohjoisessa Euraasiassa tehtyihin, noin 1500-luvulle eaa. ajoitettuihin pronssikautisiin hautalöytöihin ja näihin hautauksiin liittyviin runsaisiin ja edistynyttä pronssimetallurgiaa edustaviin hauta-anteihin. Ilmiö on nimetty Seiman vuonna 1914 ja Turbinon vuonna 1924 tehtyjen kalmistolöytöjen perusteella - Seima sijaitsee Venäjän Oka- ja Volga -jokien yhtymäkohdassa ja Turbino Permissä.


title: Seima-Turbino -ilmiö

text: Kalmistojen käyttäjillä oli hevosia ja kalmistoille on ominaista runsas ja edistynyttä pronssitekniikkaa edustanut aseistus. Kalmistoihin haudatun väestön asuinpaikkoja ei tunneta, mutta kalmistoista löytyville esineille tunnetaan vastineita valtavalta alueelta Baikal-järveltä aina Suomeen ja Ruotsiin saakka. Kyseessä on niin laaja alue, että todennäköisesti kyse oli kulttuurien välisestä ilmiöstä, ei pelkästään yhdestä kulttuurista.


title: Seima-Turbino -ilmiö

text:
Monien kielitieteilijöiden mielestä Seima-Turbino -ilmiö on ollut osallinen uralilaisten kielten leviämisessä.Christian Carpelanin Seima-Turbinoa luennehtiva ilmaus on "aseistettujen traadereiden tuotanto- ja yhteysverkosto".
Tämän käsityksen mukaan suomalais-ugrilaisen kielen leviäminen Suomenlahdelle olisi ollut metallikautinen ilmiö, eikä liittyisi kivikautiseen kampakeramiikkaan, joka niin ikään on yhdistetty suomalais-ugrilaisen kielen leviämiseen Uralilta Itämerelle.


title: Eteläinen Punaisenmeren alue

text: Eteläinen Punaisenmeren alue (Zoba Debub-Keih-Bahri) on yksi Eritrean kuudesta aluehallinnon ylimmän tason alueista. Sen hallintokeskuksena Asebin satamakaupunki (Assab; 75 000 as.).


title: Eteläinen Punaisenmeren alue

text: Maakunnan pinta-ala on 27 600 neliökilometriä.


title: Eteläinen Punaisenmeren alue

text: Provinssi jakautuu neljään alialueeseen seuraavasti:


title: Patrick Beverley

text: Patrick Beverley (s. 12. heinäkuuta 1988 Chicago, Illinois) on yhdysvaltalainen koripalloilija, pelipaikaltaan pelintekijä. Hän edustaa NBA-liigassa pelaavaa Los Angeles Clippersiä.


title: Patrick Beverley

text: Beverley tunnetaan aggressiivisesta pelityylistään sekä vahvasta puolustamisestaan.


title: Patrick Beverley

text: Los Angeles Lakers varasi Beverleyn vuoden toisella kierroksella, tilaisuuden 42. pelaajana. Ennen ammattilaisuraansa hän pelasi yliopistokoripalloa Arkansas'n yliopistossa.


title: Patrick Beverley

text: Lapimurtonsa NBA-kentillä Beverley teki Houston Rocketsin paidassa kauden 2012–2013 pudotuspeleissä, pelattuaan sitä ennen usean vuoden ajan Euroopassa.. Kesällä 2015 hän teki seuran kanssa nelivuotisen jatkosopimuksen, arvoltaan 23 miljoonaa dollaria.


title: Patrick Beverley

text: Kesällä 2017 Beverley siirtyi muutaman muun pelaajan kanssa Los Angeles Clippersiin kaupassa, jossa Chris Paul siirtyi toiseen suuntaan Houston Rocketsiin.


title: Klang

text: Klang on satamakaupunki Malesiassa Selangorin osavaltiossa. Se sijaitsee noin 64 km lounaaseen maan pääkaupungista Kuala Lumpurista. Kaupungin satama Port Klang on Malesian suurin satama, ja se on yksi maailman suurimmista konttiliikennesatamista.


title: Merikortteli

text: Merikortteli on historiallinen tehdasrakennus Helsingin Punavuoren alueella, runsaan kilometrin päässä ydinkeskustasta lounaaseen. Se käsittää kokonaisuudessaan Telakkakadun, Merimiehenkadun, Perämiehenkadun ja Pursimiehenkadun välisen korttelin, jolle 1800-luvulla annettiin nimi Kivitasku.


title: Merikortteli

text: Korttelissa oli 1900-luvun alussa joukko yksikerroksisia puisia asuintaloja. Ne kaikki purettiin, kun Suomen Kaapelitehdas rakennutti paikalle 28 000 m:n laajuisen vankan punatiilisen, kokonaisen korttelin käsittävän teollisuusrakennuksen. Rakennuksen suunnittelivat Walter Jung ja W. G. Palmqvist. Sen ensimmäinen osa valmistui Telakka- ja Merimiehenkatujen kulmaan vuonna 1919, viimeinen Perämiehenkadun puolelle vuonna 1934.


title: Merikortteli

text: Merikorttelissa valmistettiin puhelinkaapeleita Suomen puhelinverkkoa varten. Rakennuksen koko korttelin kiertävä pohjasuunnitelma mahdollisti pitkien kaapelien työstämisen läpi rakennuksen. Mukana oli myös emoyhtiö Suomen Gummitehtaan raakakumivalssaamo. Kaapelitehdas siirtyi Salmisaareen 1939 ja taloon sijoittui mm. Airam, jossa Suomen Kaapelitehdas oli osakkaana. Sotavuosina sen tuotanto oli elintärkeää Suomelle, niin sotaväelle kuin kotirintamallekin. Lampputehtaassa syttyi vuonna 1952 tulipalo, joka poltti koko ullakon. Liekkien tieltä jouduttiin heittämään kadulle Karhun jääkiekkovarusteita, jotka seudun pojat ottivat omaan käyttöönsä.


title: Merikortteli

text: Merikorttelista tuli Suomen ensimmäinen moderni teollisuustalo, jossa oli vuokralla useita yrityksiä. Suomen Sähkölampputehdas (Airam) oli yksi näistä yrityksistä 1950-luvulla. Airam kehitti tuolloin muun muassa valaistuksen 1952 valmistuneelle Olympiastadionille ja sen tulostaululle.


title: Merikortteli

text: Myöhemmin Merikorttelissa toimivat useat merkittävät suomalaiset yritykset, kuten ABB, Kone ja Nokia. Kertomusten mukaan Nokian päätös lähteä mukaan elektroniikka-alalle tehtiin, kun yrityksen toimisto sijaitsi juuri Merikorttelissa. Nykyisin rakennuksessa toimii erilaisia luovien alojen suunnittelu-, konsultti- ja mediatoimistoja, sekä kahvipaahtimo Kaffa Roastery. Rakennuksen alakerrassa on myös Alepan myymälä ja kaksi kahvilaa.


title: Merikortteli

text: Viereinen Telakkapuistikko oli ensin nimeltään Dockstorget, suomeksi Tokantori. Vuonna 1962 sinne pystytettiin Suomen Kaapelitehdas Oy:n 50-vuotisjuhlan kunniaksi Matti Hauptin pronssiveistos "Kohottava voima". Tilaajan toimialan lisäksi teoksessa on nähty viittauksia muun muassa Michelangelon ja Auguste Rodinin teoksiin.


title: Merikortteli

text: Vuonna 2012 korttelin sisäpihalle ehdotettiin rakennettavaksi 10 500 m²:n laajuinen, valkoinen korkea pikselimäinen lisärakennus Cloud City. Sen suunnitteli Ala-arkkitehdit hollantilaisten kiinteistösijoittajien toimeksiannosta. Ehdotus oli mukana Helsingin design-pääkaupunkivuoden ohjelmistossakin, mutta Punavuoren asukkaat vastustivat sitä ankarasti. Merikorttelin rakennus on suojeltu, mutta sisäpihaa ei.


title: Merikortteli

text: Kiinteistö sijaitsee Helsingin sydämessä Punavuoren designalueella. Merikorttelia ympäröi urbaani ja monipuolinen kaupunkimiljöö. Alueella sijaitsee historiallisia asuinrakennuksia, toimistorakennuksia ja katutasossa olevia eri alan yrityksiä kuten kahviloita, ravintoloita ja pieniä kivijalkakauppoja. Merikorttelin vieressä Pursimiehenkadulla on raitiolinja 1:n päätepysäkki.


title: Carl Swenson

text: Carl Swenson (s. 20. huhtikuuta 1970 Corvallis, Oregon, Yhdysvallat) on yhdysvaltalainen entinen maastohiihtäjä. Hän lopetti kilpauransa vuonna 2007.


title: Carl Swenson

text: Swenson kilpaili maailmancupissa vuosina 1994–1995, 1999 ja 2001–2006. Hänen paras sijoituksensa henkilökohtaisessa kilpailussa oli 11:s. Swenson ylsi tuolle sijalle kolmesti: 22. marraskuuta 2001 Ramsaussa 30 kilometrin vapaan hiihtotavan kilpailussa, 21. joulukuuta 2003 kymmenen kilometrin vapaan hiihtotavan kilpailussa ja 26. marraskuuta 2005 Kuusamossa 15 kilometrin perinteisen hiihtotavan kilpailussa. Maailmancupin pisteitä hän saavutti kaikkiaan 11 kertaa.


title: Carl Swenson

text: FIS Marathon Cupissa Swenson oli kertaalleen palkintopallilla sijoituttuaan kolmanneksi Haywardissa 52 kilometrin vapaan hiihtotavan kilpailussa 23. helmikuuta 2002.


title: Carl Swenson

text: MM-kilpailuissa Swenson oli mukana viidesti: Thunder Bayssä 1995, Trondheimissa 1997, Lahdessa 2001, Val di Fiemmessä 2003 ja Oberstdorfissa 2005. Swenson hiihti MM-tasolla kahdesti 20 parhaan joukkoon. Molemmat kerrat sijoittuivat Val di Fiemmeen, jossa hän oli 50 kilometrin vapaan hiihtotavan kilpailussa viides ja yhdistelmäkilpailussa 11:s.


title: Carl Swenson

text: Talviolympialaisissa Swenson kilpaili Lillehammerissa 1994, Salt Lake Cityssä 2002 ja Pragelatossa 2006. Olympialaisissa hän oli parhaimmillaan 29:s vapaan hiihtotavan sprintissä Salt Lake Cityssä.


title: Ben Simmons

text: Benjamin ”Ben” Simmons (s. 20. heinäkuuta 1996 Melbourne) on australialainen koripalloilija, pelipaikaltaan pieni laitahyökkääjä. Hän edustaa NBA-joukkue Philadelphia 76ersia.


title: Ben Simmons

text: Simmons pelasi NCAA-yliopistokoripalloa Louisianan osavaltionyliopiston joukkueessa. Hänet varattiin NBA:han ensimmäisenä ja hän teki sopimuksen varaajaseuransa Philadelphia 76ersin kanssa.


title: Ben Simmons

text: Simmons muutti koripallon perässä Yhdysvaltoihin 16-vuotiaana tammikuussa 2013 ja oli koko maan parhaaksi arvioitu lukiopelaaja vuonna 2015.


title: Ben Simmons

text: Simmons teki debyyttinsä Australian miesten maajoukkueessa 17-vuotiaana Uutta-Seelantia vastaan. Hän oli viimeisiä Australian vuoden 2014 MM-kisajoukkueesta pudotettuja pelaajia.


title: Ari Koskinen (kemisti)

text: Ari Mauri Petri Koskinen (s. 22. syyskuuta 1956) on suomalainen kemisti ja professori. Hän on toiminut Teknillisen korkeakoulun eli nykyisen Aalto-yliopiston orgaanisen kemian professorina vuodesta 1999. Aiemmin hän on toiminut 1992–1999 Oulun yliopiston kemian professorina.


title: Ari Koskinen (kemisti)

text: Ari Koskinen valmistui diplomi-insinööriksi kemiantekniikan alalta 1979. Tekniikan lisensiaatin tutkinnon hän suoritti 1982. Koskinen väitteli professori Mauri Lounasmaan ohjauksessa tekniikan tohtoriksi 1983. Hänen väitöskirjansa aiheena oli indolialkaloidien synteesiin muokatun Polonovskin reaktion menetelmän kehittäminen.


title: Ari Koskinen (kemisti)

text: Valmistumisen jälkeen Koskinen työskenteli 1983–1985 ja 1987–1988 postdoc-tutkijana professori Henry Rapoportin tutkimusryhmässä Kalifornian yliopistossa Berkeleyssä. Välillä hän työskenteli vuosina 1985–1987 uusia lääkkeitä kehittävän projektin johtajana Orion-konserniin kuuluneessa Fermionissa. Koskisen ryhmä otti ensimmäisenä Pohjoismaissa käyttöön tietokoneavusteiset menetelmät (QSAR ja CoMFA) lääkkeiden suunnittelussa.


title: Ari Koskinen (kemisti)

text: Vuodesta 1989 Koskinen toimi luennoitsijana Surreyn yliopistossa, Englannissa.


title: Ari Koskinen (kemisti)

text: Ari Koskinen nimitettiin 1992 kemian professuuriin Oulun yliopistoon erikoistumisaluueena synteettinen orgaaninen kemia ja hän toimi virassa vuoteen 1999. Elokuussa 1999 hän aloitti orgaanisen kemian professorina (niin sanottu entinen Gustaf Komppa -oppituoli) Teknillisessä korkeakoulussa. Nykyisin professuuri sijoittuu Aalto-yliopiston kemiantekniikan korkeakouluun. Professuurin ohella hän on kemian dosentti Helsingin ja Turun yliopistoissa.


title: Ari Koskinen (kemisti)

text: Professori Koskisen tutkimustyön keskeinen osa on uusien synteettisten menetelmien kehittäminen monimutkaisten luonnonaineiden ja ei-luonnollisten yhdisteiden valmistamiseksi. Yhdisteissä on tyypillisesti useita stereogeenisiä keskuksia ja yhdisteitä on pystyttävä valmistamaan enantiopuhtaasti. Toinen osa hänen työtään on näiden tutkimusten tulosten soveltaminen, jotta rakenteita voisi käyttää muun muassa biologisina ilmaisimina.


title: Ari Koskinen (kemisti)

text: Synteettisten menetelmien kehittäminen keskittyy pääasiassa kemiallisissa reaktioissa vaikuttavien heikkojen vuorovaikutusten toimintamekanismien ymmärtämiseen kemikaalien reaktiivisuuden kontrolloimiseksi hienovaraisten rakenteellisten vaikutusten avulla. Heikot vuorovaikutuksiin pohjautuvat sidokset luetaan kuuluvaksi niin kutsuttuun supramolekulaariseen kemiaan. Tutkimuskohteita ovat esimerkiksi epäsymmetriset syklopropanaatioreaktiot. Katalyysin alueella kiinnostuksen kohteena ovat erilaiset epäsymmetriset oksidaatiomenetelmät. Uusimpana tutkimuskohteena on enantiokontrolloitujen hiili-hiili-sidosten muodostaminen käyttämällä reagenssina kiraalia fosfonaattia tai organokatalyysiä (tai mahdollisesti organometallikatalyyttiä).


title: Ari Koskinen (kemisti)

text: Professori Koskinen on laatinut yli 180 tieteellistä julkaisua ja hän on kirjoittanut kaksi kirjaa. Hänen nimissään on 15 patenttia.


title: Ari Koskinen (kemisti)

text: Ari Koskinen on osallistunut urallaan aktiivisesti kansainvälisiin tiedehankkeisiin. Hän on Eurooppalaisen kemian yhteisön (European Chemical Society) perustajajäsen ja kuuluu useisiin EU-tutkimusohjelmien johtoryhmiin.


title: Ari Koskinen (kemisti)

text: Professori Koskinen on ollut Suomalaisen Tiedeakatemian jäsen vuodesta 2003. Vuodesta 2004 hän on kansainvälisen tieteellisen Novartis-säätiön (Novartis Foundation) neuvonantajapaneelin jäsen.


title: Blackstar (David Bowien albumi)

text: Blackstar (tyyliteltynä ★) on englantilaisen muusikon David Bowien 25. ja viimeinen studioalbumi. Se julkaistiin Bowien syntymäpäivänä 8. tammikuuta 2016, kaksi päivää ennen Bowien kuolemaa.


title: Blackstar (David Bowien albumi)

text: Albumi debytoi Suomen virallisen listan ensimmäisellä sijalla, jolla se pysytteli kolme ensimmäistä listaviikkoaan. Blackstar pysyi listalla yhteensä 15 viikkoa.


title: Christophe Perrillat

text: Christophe Perrillat Collomb (s. 19. tammikuuta 1979 Annecy, Ranska) on ranskalainen entinen maastohiihtäjä. Hän lopetti kilpauransa vuonna 2015.


title: Christophe Perrillat

text: Perrillat kilpaili maailmancupissa vuosina 2000–2013. Hänen paras saavutuksensa henkilökohtaisessa kilpailussa oli kahdeksas sija yhdistelmäkilpailussa Vancouverissa 17. tammikuuta 2009. Kymmenen parhaan joukkoon Perrillat ylsi kaikkiaan kolme kertaa. Ranskan viestijoukkueissa hän saavutti yhden maailmancup-voiton ja yhteensä neljä palkintopallisijaa.


title: Christophe Perrillat

text: FIS Marathon Cupissa Perrillat saavutti kaksi osakilpailuvoittoa ja kaikkiaan seitsemän palkintopallisijaa. Voittonsa hän saavutti 14. maaliskuuta 2004 Samedanissa 42 kilometrin vapaan hiihtotavan kilpailussa ja 14. helmikuuta 2010 Lamoura Mouthessa 76 kilometrin kilpailussa samalla hiihtotavalla.


title: Christophe Perrillat

text: MM-kilpailuissa Perrillat oli mukana viidesti: Val di Fiemmessä 2003, Oberstdorfissa 2005, Sapporossa 2007, Liberecissä 2009 ja Oslossa 2011. Hänen paras saavutuksensa MM-tasolla oli 15. sija 50 kilometrin perinteisen hiihtotavan kilpailussa vuonna 2005.


title: Christophe Perrillat

text: Talviolympialaisissa Perrillat kilpaili Salt Lake Cityssä 2002 ja Pragelatossa 2006. Olympialaisissa hän oli parhaimmillaan 24:s 15 kilometrin perinteisen hiihtotavan kilpailussa vuonna 2006.


title: Patrik Bärtschi

text: Patrik Bärtschi (s. 20. elokuuta 1984 Bülach, Sveitsi) on ammattilaisuransa lopettanut sveitsiläinen jääkiekkoilija, pelipaikaltaan oikea laitahyökkääjä. Hän pelasi urallaan National League A:ssa yhteensä 634 runkosarjaottelua tehopistein 202+201=403 ja keräten 252 jäähyminuuttia sekä 124 playoff-ottelua tehopistein 31+28=59 ja keräten 52 jäähyminuuttia. Bärtschi voitti ZSC Lionsin joukkueessa Sveitsin-mestaruuden vuosina 2012 ja 2014 sekä Victoria Cupin vuonna 2009. Hän pelasi urallaan myös kolmet miesten MM-kilpailut. Bärtschillä on myös Pittsburgh Penguinsin vuodelta , mutta hän ei kuitenkaan koskaan pelannut Pohjois-Amerikassa.


title: Patrik Bärtschi

text: Elite Prospects -sivuston Ulf Anderssonin mukaan Bärtschi oli nopea ja suoraviivainen hyökkääjä sekä luontainen maalintekijä. Hänellä oli kova laukaus ja Bärtschi meni aktiivisesti tilanteisiin. Hän laukoi oikealta.


title: Patrik Bärtschi

text: Bärtschi on EHC Klotenin kasvatti. Hän voitti kaudella 2000–2001 Elite Jr. A:n maalipörssin ja sijoittui pistepörssissä toiseksi edellään vain EHC Uzwilin Claudio Moggin jälkeen. Bärtschi voitti myös pudotuspelien piste- ja maalipörssin tehoilla 11+3=14. Hän debytoi samalla kaudella vain 16-vuotiaana Sveitsin pääsarja Nationalliga A:ssa, jossa Bärtschi pelasi kaksi ottelua. Hän pelasi kauden aikana myös yhden ottelun Nationalliga B:n HC Thurgaussa. Varsinaisella NLA:n tulokaskaudellaan 2001–2002 Bärtschi teki Klotenissa 25 runkosarjattelussa tehot 4+4=8 ja 11 playoff-ottelussa tehot 2+2=4. Hän pelasi osan kaudestaan myös seuran A-nuorissa voittaen kauden päätteeksi Elite Jr. A:n mestaruuden.


title: Patrik Bärtschi

text: Pittsburgh Penguins varasi Bärtschin seitsemännellä kierroksella 202. pelaajana . Hän oli kaudella 2002–2003 tehoilla 21+16=37 Klotenin paras maalintekijä ja kolmanneksi paras pistemies ja jakoi NLA:n maalipörssin kuudennen sijan SC Bernin Sébastien Bordeleaun kanssa. Kaudella 2004–2005 Bärtschi vahvisti Spengler Cupissa tšekkiläistä HC Sparta Prahaa. Kaudeksi 2006–2007 hän siirtyi SC Berniin, jonka paras maalintekijä Bärtschi oli 22 osumallaan, joilla hän jakoi NLA:n maalipörssin viidennen sijan EV Zugin Paul DiPietron ja HC Davosin Alexandre Daiglen kanssa. Media valitsi Bärtschin kauden päätteeksi liigan tähdistökentälliseen.


title: Patrik Bärtschi

text: Kaudeksi 2009–2010 Bärtschi siirtyi ZSC Lionsin riveihin. Hän teki NLA:n yhden kauden piste-ennätyksensä tehoilla 25+28=53, joilla Bärtschi oli ZSC:n paras pistemies ja maalintekijä. Hän jakoi koko liigan maalipörssin neljännen ja pistepörssin viidennen sijan Genève-Servette HC:n Tony Salmelaisen kanssa. Bärtschi edusti hallitsevaa Mestarien liigan voittajajoukkue ZSC:tä kauden aikana myös Victoria Cupissa, jossa joukkue voitti NHL-joukkue Chicago Blackhawksin lukemin 2–1. Kaudella 2010–2011 hän nousi ZSC:n varakapteeniksi. Kaudella 2011–2012 Bärtschi voitti pudotuspelien maalipörssin yhdeksällä osumallaan ja kauden päätteeksi Sveitsin-mestaruuden. Kaudella 2013–2014 hän oli ZSC:n paras maalintekijä 21 osumallaan, joilla Bärtschi jakoi NLA:n maalipörssin neljännen sijan Fribourg-Gottéronin Benjamin Plüssin kanssa. Hän voitti kauden päätteeksi Sveitsin-mestaruuden. Kaudella 2014–2015 Bärtschi jakoi pudotuspelien tehotilaston voiton HC Davosin Andres Ambühlin kanssa lukemalla +9.


title: Patrik Bärtschi

text: Bärtschi toimi kaudella 2015–2016 hetken myös ZSC Lionsin kapteenina Sveitsin cupissa, joka päättyi joukkueen voittoon. Kesken kauden 2016–2017, marraskuussa 2016 hän joutui sivuun lonkkavaivojen vuoksi. Bärtschi ilmoitti tämän vuoksi lopettaneensa pelaajauransa tammikuussa 2017.


title: Patrik Bärtschi

text: Bärtschi edusti Sveitsiä MM-kilpailuissa vuosina 2003, 2005 ja 2008. Hän pelasi myös alle 20-vuotiaiden MM-kilpailuissa vuosina 2002, 2003 ja 2004. Bärtschi jakoi vuoden 2003 turnauksen pistepörssin voiton neljän ja maalipörssin voiton kolmen muun pelaajan kanssa. Vuoden 2004 turnauksessa hän toimi Sveitsin kapteenina ja oli joukkueen paras pistemies ja syöttäjä tehoilla 3+5=8.


title: Patrik Bärtschi

text: Bärtschi pelasi myös alle 18-vuotiaiden MM-kilpailuissa vuosina 2001 ja 2002, joista ensimmäinen turnaus päättyi hopeaan. Hän oli siinä Sveitsin paras pistemies ja maalintekijä tehoilla 5+2=7.


title: Patrik Bärtschi

text: Bärtschin isoveli Deny pelaa NLA-joukkue SCL Tigersissa. Veljesten isä Urs Bärtschi on entinen Sveitsin maajoukkuepelaaja, joka toimi EHC Bielin vuoden 1983 Sveitsin-mestaruusjoukkueen kapteenina.


title: 2,5-tolueenidiamiini

text: 2,5-Tolueenidiamiini eli 2,5-diaminotolueeni (CHN) on aromaattisiin amiineihin kuuluva orgaaninen yhdiste. Yhdistettä voidaan käyttää väriaineiden ja hiusvärien valmistukseen. 2,5-Tolueenidiamiinin kanssa isomeerisia yhdisteitä ovat 2,3-, 2,4-, 2,6-, 3,4- ja 3,5-tolueenidiamiinit.


title: 2,5-tolueenidiamiini

text: Huoneenlämpötilassa 2,5-tolueenidiamiini on väritöntä kiteistä ainetta. Yhdiste liukenee hyvin veteen, etanoliin ja dietyylieetteriin sekä hieman kylmään ja paremmin kuumaan bentseeniin. Aine voi aiheuttaa allergisia oireita. Yhdiste on mutageeninen.


title: 2,5-tolueenidiamiini

text: 2,5-tolueenidiamiinia voidaan valmistaa pelkistämällä 2,5-dinitrotolueenia tai 4-amino-2,3'-dimetyyliatsoobentseeniä tai pelkistämällä 4-tolueenisulfono-2-toluididin ja aminobentseenisulfonihapon diatsoniumsuolan välistä reaktiotuotetta.


title: 2,5-tolueenidiamiini

text: 2,5-tolueenidiamiinia voidaan käyttää hiusväreissä, joissa se muodostaa muun muassa mustia, ruskeita, violetteja ja sinisiä värisävyjä. Yhdistettä voidaan käyttää myös paperin, nahan ja muiden tekstiilien värjäyksessä valmistettavien väriaineiden kuten Cl Basic Red 2:n ja Cl Acid Brownin valmistamiseen. 2,5-Tolueenidiamiini reagoi aniliinin ja o-toluidiinin kanssa happamassa liuoksessa safraniiniksi kaliumdikromaatin toimiessa hapettimena.


title: Ura-autoilu

text: Ura-auto on pienoisauto, jonka keulassa on ohjuri, eli autoradassa olevaan uraan upotettava autoa ohjaava nuppi. Ura-autot toimivat sähköllä. Ne ovat yleensä pienoismalleja oikeista automalleista. Tunnetuimpia merkkejä ovat Scalextric ja Carrera. Yleisin mittakaava on 1/32. Suomessa ajetaan kilpaa myös 1/24-kokoisilla autoilla, näitä kutsutaan malliautoiksi. Autoja ohjataan ohjaimella, jolla voi säätää kaasua. On myös ohjaimia, joissa on muitakin toimintoja, mutta näitä käytetään yleensä vain malliautoissa.


title: Ura-autoilu

text: Suomessa ura-autoilun harrastajia on noin 250.


title: Ura-autoilu

text: Malliautojen korit ovat yleensä peräisin rakennussarjasta. Alustoina käytetään metallialustaa.


title: Ura-autoilu

text: Autoissa on yleensä Lexan-muovista valmistettu kori ja metallialusta. Tämä on ura-autojen nopein luokka. Tämä on AKK:n alainen laji.


title: Mauri Kaukokari

text: Mauri Kaukokari (3. syyskuuta 1945 Hämeenlinna, Suomi – 29. tammikuuta 2015) oli suomalainen jääkiekkoilija. Pelipaikaltaan hän oli maalivahti.


title: Mauri Kaukokari

text: Kaukokari pelasi SM-sarjassa ensin Lahden Reippaassa vuosina 1967–1969 ja sen jälkeen kolme kautta HIFK:ssa. Hän saavutti HIFK:ssa Suomen-mestaruuden kaudella 1969–1970 ja pronssia kaudella 1970–1971. HIFK:n jälkeen Kaukokari edusti vielä HPK:ta I-divisioonassa.


title: Mauri Kaukokari

text: Peliuransa jälkeen Kaukokari jatkoi pitkään toimimista jääkiekon parissa linjatuomarina.


title: Spy – vakoojan asussa

text: Spy – vakoojan asussa on vuonna 2015 ensi-iltansa saanut yhdysvaltalainen toimintakomedia, jonka on ohjannut Paul Feig. Elokuva kertoo naispuolisesta CIA:n analyytikosta, joka saa suorittaakseen ensimmäisen tehtävänsä kentällä.


title: Spy – vakoojan asussa

text: Tapahtumat alkavat kun CIA:n analyytikko Susan Cooper (Melissa McCarthy) avustaa etänä salaista ihastustaan agentti Bradley Finea (Jude Law) tämän tehtävällä Varnassa. Fine tappaa kohteen ennen kuin CIA saa tietää salkkuun mahtuvan ydinpommin sijainnin, mutta CIA:lle selviää, että kohteen tytär Rayna Boyanov (Rose Byrne) saattaa tietää pommin sijainnin. Fine lähetetään murtautumaan Raynan kotiin, mutta hän jää kiinni itse teossa ja Rayna ampuu tämän Susanin katsellessa.


title: Spy – vakoojan asussa

text: Rayna tunnistaa kaikki tiedustelupalvelun agentit, kuten Finen ja Rick Fordin (Jason Statham), joten Susan ilmoittautuu vapaaehtoiseksi suorittamaan tehtävän loppuun. Hänen esimiehensä Elaine Crocker (Allison Janney) myöntyy sillä ehdolla, että Susan ei ota yhteyttä Raynaan, ja Ford eroaa vastalauseena Susanin valinnalle.


title: Spy – vakoojan asussa

text: Susan lähetetään Parisiin vakoilemaan Sergio De Lucaa (Bobby Cannavale). Ford seuraa Susania kaupunkiin ja seuraavana päivänä Susan näkee De Lucalle työskentelevän salamurhaajan vaihtavan Fordin repun pommiin. Susan varoittaa Fordia ja yrittää ottaa kiinni salamurhaajan, joka kuitenkin kuolee tippuessaan parvekkeelta. Susan seuraa De Lucaa Roomaan, jossa hän tapaa yhteyshenkilönsä Aldon (Peter Serafinowicz), italialaisen agentin joka lähentelee häntä. Susan tapaa Raynan kasinolla ja estää tämän salamurhan, päästen siten osaksi Raynan sisäpiiriä. Kun he matkustavat yksityiskoneella Budapestiin, Susan estää Raynan murhan ja laskeutuu lentokoneella. Rayna epäilee Susanin olevan CIA-agentti, mutta Susan saa Raynan uskomaan että hänen isänsä on palkannut Susanin Rayanan henkivartijaksi.


title: Spy – vakoojan asussa

text: Budapestissa Susanin kollega ja paras ystävä Nancy B. Artingstall (Miranda Hart) liittyy hänen avukseen. Katuammuskelun jälkeen Susan määrää Nancyn viemään Raynan turvaan kun hän lähtee ajamaan ampujaa takaa. Ampujaksi paljastuu CIA:n kaksoisagentti Karen Walker (Morena Baccarin), joka myi Raynalle agenttien oikeat henkilöllisyydet. Walkerin tappaa tuntematon tarkka-ampuja. Myöhemmin Susan, Nancy ja Rayna osallistuvat juhliin, jossa esiintyy 50 Cent. Susan yrittää pidättää huonolla menestyksellä De Lucan apulaisen Lian (Nargis Fakhri), ja hänet pelastaa kuolleista palannut Bradley Fine, joka tappaa Lian veitsellä. Rayna vangitsee Susanin ja paljastaa hänelle, että Fine väärensi murhansa koska hän on Raynan rakastaja.


title: Spy – vakoojan asussa

text: Susan vangitaan Aldon kanssa bunkkeriin, ja Fine saapuu kertomaan heille oikean syyn kuolemansa väärentämiseen: hän halusi saada Raynan luottamuksen ja paljastaa pommin sijainnin. Fine paljastaa myös pelastaneensa Susanin ampumalla kaksoisagentin. Susan ja Aldo pakenevat, ja myöhemmin Susan esittää olevansa kaksoisagentti ja seuraa Raynaa ja Finea De Lucan kartanoon. Tšetšeeniterroristi Solsa Dudaev (Richard Brake) saapuu ostamaan pommin salkullisella timantteja, jolloin Rayna paljastaa laitteen sijainnin. De Luca päättää pettää kaikki osapuolet ja pitää sekä timantin että pommin. De Luca aikoo tappaa Raynan, mutta Ford estää häntä ja Susan pelastaa Raynan jälleen.


title: Spy – vakoojan asussa

text:
De Luca pakenee laitteen ja timanttien kanssa helikopterillaan, mutta Susan seuraa häntä. Nancy ja Aldo saapuvat toisella helikopterilla ja ampuvat De Lucan, mutta hän vain haavoittuu. De Luca putoaa lopulta kuolemaansa kun Susan työntää hänet helikopterista. Crocker ilmestyy paikalle ottamaan laitteen ja Rayna pidätetään. Aldo paljastaa Susanille että hän on todellisuudessa MI6:n agentti ja nimeltään Albert. Susan kieltäytyy Finen illalliskutsusta ja päättää viettää illan Nancyn kanssa. Seuraavana aamuna Susan herää yllätyksekseen Fordin vierestä.
Heinäkuussa 2013 julkaistiin tieto, että Melissa McCarthy tulee mahdollisesti esittämään naispuolista James Bondia tulevassa komediaelokuvassa, jonka ohjaa Paul Feig. Elokuvan alkuperäinen nimi oli "Susan Cooper" sen päähahmon mukaan. Ohjaaja Paul Feigin tavoitteena oli tehdä hauska Bond-elokuva. Hän on tehnyt yhteistyötä Melissa McCarthyn kanssa aiemmin elokuvissa "Morsiusneidot" vuonna 2011 ja "The Heat" vuonna 2013.


title: Spy – vakoojan asussa

text: Elokuvan tärkeimmät hahmot ovat naisia. Elokuvassa 50 Centilla ja Vjerka Serdjutškalla on lyhyt cameorooli.


title: Spy – vakoojan asussa

text: Elokuva on saanut kriitikoilta positiivisen vastaanoton. Rotten Tomatoes -sivuston mukaan 214 arvostelun perusteella laskettuna kriitikoiden arvosteluista 93 prosenttia oli positiivisia ja Metacritic-sivuston keräämä arvosana elokuvalle on 75, joka perustuu 40 arvosteluun.


title: NBA-kausi 2015–2016

text: NBA-kausi 2015–2016 oli NBA-koripallosarjan 70. kausi. Runkosarja alkoi 27. lokakuuta 2015 ja päättyi 13. huhtikuuta 2016, jonka jälkeen käynnistyivät pudotuspelit.


title: NBA-kausi 2015–2016

text: Kauden tapahtumiin lukeutuivat muun muassa edelliskauden mestari Golden State Warriorsin ennätyksellisen voitokas runkosarja, Stephen Curryn loistava runkosarjakausi, sarjan pitkäaikaisten huippupelaajien Tim Duncanin ja Kobe Bryantin urien päättyminen ja LeBron Jamesin tähdittämän Cleveland Cavaliersin historian ensimmäinen, vasta seitsemännessä ottelussa ratkennut, mestaruus.V=voitot, H=häviöt, V%=voittoprosentti, *=divisioonansa voittaja


title: NBA-kausi 2015–2016

text: Clippersin Jamal Crawford palkittiin NBA:n historian ensimmäisenä pelaajana kolmannen kerran kauden parhaana kuudentena pelaajana, ja hän oli 36-vuotiaana vanhin kyseisen palkinnon voittanut pelaaja. Spursin Kawhi Leonard voitti vuoden puolustuspelaajan palkinnon toisen kerran peräkkäin ensimmäisenä ei-sentterinä noin 25 vuoteen.


title: Koripallon I-divisioona-kausi 2015–2016

text: Kausi 2015–2016 oli koripallon I-divisioonan 41. kausi.


title: Koripallon I-divisioona-kausi 2015–2016

text: I-divisioona pelattiin kahtena erillisenä sarjana, jotka olivat I-divisioona A ja I-divisioona B. Sarjojen alkuperäiset sarjaohjelmat julkaistiin heinäkuun 2015 alkupuolella. Elokuun lopulla myönnettiin sekavien vaiheiden ja urheilun oikeusturvalautakunnalle valittamisen jälkeen Helsingin NMKY:lle ja Namika Lahti Junioreille (sittemmin Lahti Basketball) osallistumisoikeus I-divisioona B:hen.


title: Koripallon I-divisioona-kausi 2015–2016

text: Kauden lopuksi FoKoPon loppuotteluissa voittanut UU-Korihait nousi Korisliigaan ja Tapiolan Honka ja Lahti Basketball nousivat I-divisioona A:han. Lahti voitti M1DB:n mestaruuden. Tampereen Pyrintö II säilytti sarjapaikkansa I-divisioona A:ssa voitettuaan karsinnassa PeU-Basketin.


title: Koripallon I-divisioona-kausi 2015–2016

text: I-divisioona B pelattiin 15 joukkueen kaksinkertaisena sarjana. Runkosarjan neljä huonointa joukkuetta putosivat alueellisiin II divisiooniin seuraavaksi kaudeksi, ja niistä nousevat karsintojen voittaja ja rankingin kaksi seuraavaksi parasta joukkuetta. I-divisioona B:n neljä parasta joukkuetta etenivät pudotuspeleihin, joissa välierien voittajat nousivat seuraavaksi kaudeksi I-divisioona A:han. Välierien häviäjistä paremmin runkosarjassa sijoittunut joukkue karsi I-divisioona A:n viimeiseksi sijoittunutta joukkuetta vastaan paras kolmesta -menetelmällä. I-divisioona A:sta ei näin ollen pudonnut yksikään joukkue suoraan. Ylemmän divisioonan neljä parasta joukkuetta etenivät pudotuspeleihin, joiden voittaja nousi seuraavaksi kaudeksi Korisliigaan.


title: Legend (vuoden 2015 elokuva)

text: Legend on vuonna 2015 ensi-iltansa saanut brittiläinen rikoselokuva, jonka on ohjannut ja käsikirjoittanut Brian Helgeland.


title: Legend (vuoden 2015 elokuva)

text: Elokuva perustuu John Pearsonin elämäkertateokseen "The Profession of Violence: The Rise and Fall of the Kray Twins". Elokuva kertoo tositapahtumiin pohjautuvan tarinan identtisistä kaksosista Ronald ”Ronnie” ja Reginald ”Reggie” Kraysta, jotka olivat Lontoon alamaailmaa 1950- ja 1960-luvuilla johtaneet gangsterikaksoset.


title: Legend (vuoden 2015 elokuva)

text: Brian Helgeland kertoi vuonna 2013, että hän oli suunnittelemassa elokuvaa työnimeltään "Legend", joka kertoo gangsteri Reggie Kraysta ja tämän taistelusta hallita kymmenen minuuttia nuorempaa psykoottista kaksoisveljeään. Helmikuussa 2014 kerrottiin Tom Hardyn harkitsevan elokuvan kaksoispääroolia. Elokuvan kuvaukset alkoivat 12. kesäkuuta 2014.


title: Legend (vuoden 2015 elokuva)

text: "Legend" rikkoi kotimaassaan Isossa-Britanniassa monia katsojaennätyksiä ensi-iltaviikonloppunaan.


title: Legend (vuoden 2015 elokuva)

text: Elokuva on saanut kriitikoilta pääosin keskinkertaisia arvosteluja, esimerkiksi Rotten Tomatoes -verkkosivustolla elokuva on saanut arvosanan 61 %, joka perustuu 134 arvioon, ja Metacritic-sivustolla elokuvalla on arvosana 55/100, joka perustuu 31 arvioon.


title: Legend (vuoden 2015 elokuva)

text: Tom Hardy sai roolistaan parhaan miespääosan British Independent Film Awards -palkinnon.


title: Veikko Sorsa

text: Veikko Valio Sorsa (s. 14. huhtikuuta 1928) on suomalainen perinnöllisyystieteilijä ja professori. Hän on ollut Helsingin yliopiston perinnöllisyystieteen dosentti 1963–1981 ja uudelleen 1991–1995. Saman alan apulaisprofessori hän oli 1981–1984 ja henkilökohtainen ylimääräinen professori 1984–1991. Hän on ollut Suomalaisen Tiedeakatemian jäsen vuodesta 1979. Tieteellisten julkaisujen lisäksi hän on osallistunut oppikirjojen tekoon.


title: Veikko Sorsa

text: Sorsan puoliso on perinnöllisyystieteilijä Marja Simonsuuri-Sorsa.


title: Juban lento-onnettomuus 2015

text: Juban lento-onnettomuus 2015 tapahtui 4. marraskuuta 2015, kun Juban kansainväliseltä lentoasemalta lähtenyt Antonov An-12BK -rahtikone syöksyi maahan pian lentoonlähdön jälkeen. 41 ihmistä kuoli, mukaan lukien koko kuusihenkinen miehistö. Konetta operoi Allied Services Limited, joka oli vuokrannut sen tadžikistanilaiselta Asia Airwaysilta.


title: Juban lento-onnettomuus 2015

text: Etelä-Sudanin viranomaisten mukaan lentokone oli ylikuormattu. Suurin osa matkustajista oli töissä öljykentillä, joille lento oli matkalla. Onnettomuudesta selviytyi kaksi matkustajaa: mies ja tyttövauva. Heidän lisäkseen onnettomuudesta selvisi myös yksi ilmeisesti miehistön jäsen, mutta hän kuoli sairaalassa.


title: Armenialainen Golgata

text: Armenialainen Golgata () on armenialaisten kansanmurhan silminnäkijäkuvaus vuosilta 1914–1916. Teoksen on kirjoittanut Armenian kirkon pappismunkki Grigoris Balakian (1876-1934). Hän kirjoitti tekstin Ranskassa ja se julkaistiin armeniaksi vuonna 1922. Laaja teos ilmestyi kaksiosaisena, ja vuoden 2015 suomennos kattaa vain sen alkuosan..


title: Armenialainen Golgata

text: Balakian joutui karkotuskaupunkinsa Cankirin armenialaisten mukana pakkomarssille etelään kohti Syyriaa. Hän onnistui livahtamaan pakoon vartijoiltaan juuri ennen teloittamista ja pysytteli pari vuotta tuntemattomana maanpaossa. Lopulta hän tuli esille kirjoittaakseen tapahtumien kuvauksen.


title: Armenialainen Golgata

text: Teos ei ole pelkkä silminnäkijäkuvaus. Siihen on koottu myös taustatietoja ja poliittista analyysiä. Balakian pyrkii tuomaan esille, että turkkilaisten operaatio oli alusta alkaen suunniteltu kansanmurhaksi. Niinpä siihen kuului tärkeänä osana armenialaisen älymystön tuhoaminen. Hän myös korostaa Turkkia hallinneen nuorturkkilaisen puolueen syyllisyyttä kuolemanpartioiden luomiseen.


title: Armenialainen Golgata

text: Teos on noussut huomattavaan julkisuuteen vasta sen jälkeen kun sen englanninnos julkaistiin 2009. Suomennos julkaistiin tapahtumien satavuotismuistoksi 2015.


title: Sambo Euroopan kisoissa 2015

text: Euroopan kisojen 2015 sambo pidettiin Bakussa Heydar Aliyev Arenassa 22. kesäkuuta 2015. Sarjoja oli yhteensä neljä kummallekin sukupuolelle. Menestynein maa oli Venäjä, joka voitti viisi kultamitalia kahdeksasta ja yhteensä kahdeksan mitalia.


title: Kosminen cocktail

text: Kosminen cocktail on yhdysvaltalaisen fyysikko Katherine Freesen kirjoittama pimeän aineen etsintää käsittelevä kirja.


title: Kosminen cocktail

text: Katherine Freese kuvaa kirjassa pimeää ainetta modernin fysiikan suurimmaksi ongelmaksi, joka on vielä ratkaisematta. Freese kertaa kirjassa pimeän aineen tutkimuksen etenemistä aina termin keksijä Fritz Zwickystä nykypäivän Large Hadron Colliderin kaltaisissa laitoksissa tehtävään tutkimukseen saakka. Freese kuvaa kirjassa hiukkastutkimusten takana olevien tieteentekijöiden persoonallisuuksia.


title: Kosminen cocktail

text: Freesen esittelemien teoreetikoiden mukaan pimeä aine koostuu muun muassa WIMP-hiukkasista.


title: Kosminen cocktail

text: Kirjan kirjoittaja Katherine Freese on yhdysvaltalainen fyysikko ja teoreettinen kosmologi, joka toimii pohjoismaisen teoreettisen fysiikan tutkimuskeskus Norditan johtajana. Hän on myös Michiganin yliopiston fysiikan professori. Katherine Freese on yksi pimeän aineen varhaisista teoreetikoista.